Francuska kompanija SUEZ spremna da ulaze u razvoj Sarajeva i BiH\nHome » News Archive » Economy News » Francuska kompanija SUEZ spremna da ulaze u razvoj Sarajeva i BiH\nFrancuska multinacionalna kompanija SUEZ Consulting zainteresirana je za implementaciju sredstava Evropske unije (EU), Evropske banke za obnovu i razvoj (EBRD), Evropske investicione banke (EIB) i Svjetske banke (WB), zajednička ulaganja te investiranja u Sarajevo i BiH.\nU tom smislu planovi SUEZ Consultinga u BiH u narednom periodu odnose se na pripreme za nastup u realizaciji projekata iz oblasti vodosnabdijevanja i tretmana otpadnih voda, kao i upravljanja okolišem i otpadom u skladu s planovima EU, zatim u oblasti transportne infrastrukture u skladu s planovima EBRD, EIB i WB, te u oblasti energetske efikasnosti gradova i objekata.\nDelegacija SUEZ Consultinga, koju je predvodio direktor Loïc Voisin danas je zajedno s ambasadoricom Republike Francuske u BiH Claire Bodonyi i i timom firme Safege Bosna (podružnica kompanije SUEZ Consultinga u Sarajevu) obišla sarajevsku Vijećnicu gdje im je domaćin bio gradonačelnik Sarajeva Ivo Komšić.\nKompanija SUEZ Consulting od 1998. godine učestvovala je u brojnim velikim projektima obnove i razvoja Sarajeva i BiH u oblasti komunalne infrastrukture i kulturnog naslijeđa.\n"Jedan od najinteresantnijih objekata je upravo Vijećnica na kojoj je SUEZ zajedno s lokalnim partnerima i ekspertima vršio nadzor nad obnovom Vijećnice tokom I, II i IV faze, koja je finansirana sredstvima Evropske unije u skladu s evropskim standardima i lokalnim zakonodavstvom", izjavio je direktor Safage Bosnia Hasan Ibrahimpašić.\nSafage je, po njegovim riječima, prisutan na dosta objekata u BiH, a uradili su i pet graničnih prijelaza među kojima je Bijača koja je sa svojom elektronskom opremom najkvaliteniji prijelaz na zapadnom Balkanu. Trenutno rade na objektima sudova čiju rekonstrukciju također finansira EU.\nDirektor SUEZ Consultinga Loïc Voisin je izrazio zadovoljstvo što je u prilici da vidi rezultate izuzetnog rada na obnovi Vijećnice. Taj izuzetan uspjeh, kako je naglasio, rezultat je zajedničkog rada lokalnih i stučnjaka iz Francuske.\n"Vijećnica je zaista simboličan objekt za Sarajevo i BiH. Veoma sam ponosna zato što je ovo rad gdje mogu da se promovišu francusko umijeće i sposobnost bh. zanata", kazala je ambasadorica Bodonyi dodajući da će francuski novinari koji su doputovali u pratnji SUEZ-a zasigurno iz Sarajeva ponijeti odlične dojmove.\nGradonačenik Komišić je iskazao zadovoljstvo što je bio domaćin delegaciji iz Francuske prilikom njihovog obilaska Vijećnice.\n"Iako su ovo radile naše firme i majstori, Vijećnica danas zaista lijepo izgleda zahvaljući i njihovom strogom nadzoru", kazao je Komišić.


Plava grobnica: Porodice očajne, eksperti zahtevaju dokaze da je avion pao – Nadlanu.com\nPlava grobnica: Porodice očajne, eksperti zahtevaju dokaze da je avion pao\nObjavljeno 26. mar 2014. / 09:00:55\nMalezijski premijer Najib Razak obavesto je članove porodica i žrtava da se avion srušio u južnom delu Indijskog okeana i da se svih 239 ljudi smatra mrtvim.\nTragičan, ali ne i neočekivan zaključak, koji je baziran na analizi satelita kompanije Inmarsat, koji je, kako kažu zvaničnici Malezije, uspeo da isprati let 370 sve do trenutka kada je signal prekinut u blizini mesta gde se odigrava potraga za olupinom aviona.\nIpak zaključak koji su doneli zvaničnici dovode u pitanje i porodice i eksperti i to sa punim pravom.\nTrenutno se osim datuma kada se nesereća dogodila ne zna ništa, stručnjaci pretpostavljaju da je avion pao 8. marta, negde između 8:11 i 9:15 izjutra i to je sve.\nOdgovora zašto i gde tačno, kao ni fizičkog dokaza još uvek nema.\nSve vesti o nestanku aviona možete pronaći ovde\nSve ove nepoznanice previše su za porodice 239 putnika i čalanova posade.\nNa stotine članova porodice i prijatelja poginulih u utorak je umarširalo u malezijsku ambasadu u Pekingu kako bi izrazili svoje nezadovoljstvo.\n“Mnogo sam ljut”, rekao je novinarima jeda od članova porodice nastradalih. On je rekao i da ne postoje čvrsti dokazi da se avion srušio u okean.\n“Ukoliko nađete nešto, OK, prihvatićemo, ali za sada nemate ništa osim analiza”, dodao je on.\nI avio-ekperti izrazili su svoje nezadovoljstvo.\n“Čekali smo rešenje nestanka dve nedelje, ali ono što nam je ponuđeno je zastrađujuće i nezadovoljavajuće” izjavio je Džef Vajz, privatni pilot i pisac o avijaciji\nSa njim se slaže i CNN-ov analitičar Majls O Brien, koji je izjavio da želi da čuje više informacija od onoga što ponudile malezijske vlasti.\n“Neverovatne tvrdnje zahtevaju neverovatne dokaze” rekao je O Brien “Pokažite mi te dokaze!”\nKineska vlada, čiji državljani su bili većinski putnici aviona pridružila se nezadovoljim porodicama i ekspertima i zahtevala od malezijskih vlasti da pruže više informacija.\nMeđunarodna potraga za nestalim malezijskim putničkim avionom nastavljena je danas u udaljenoj oblasti Indijskog okeana, pošto su prestali oštri vetrovi i visoki talasi usled kojih je načinjena jednodnevna pauza u traganju.\nMalezijske vlasti saopštile su da su sateliti pronašli još 122 objekta koji bi mogli da budu delovi nestalog boinga 777.\nUkupno 12 aviona i dva broda iz SAD, Kine, Japana, Južne Koreje, Australije i Novog Zelanda učestvuju u potrazi, u nadi da će pronaći makar jedan deo malezijskog aviona koji bi predstavljao pouzdan dokaz pada aviona.\nFoto: Beta/AP Photo/Koji Ueda


CKM : Home / PRESS / NASTAVLJA SE NEODGOVORAN ODNOS PREMA DRŽAVNIM SIMBOLIMA\nU mnoštvu primjera oštećenih zastava koje su istaknute na jarbolima na državnim i opštinskim institucijama širom Crne Gore, odlučil smo se da ukažemo na jedan koji smo zatekli na zgradi Javne ustanove Centar za đecu i omladinu sa smetnjama i teškoćama u razvoju koji se nalazi u Beranama.\nŽeljeli smo da istknemo primjer neodgovornog odnosa prema Državnim simbolima na ustanovi koja je od izuzetnog značaja za mlade sa poteškoćama u razvoju, koji dolazeći u zgradu svakog dana prolaze pored zastave koja i na njih ostavlja negativan utisak.\nOvakav neodgovoran odnos prema simbolima nas no malo ne čudi, imajući u vidu podatak da je direktor ove ustanove kadar Demokratskog fronta gospodin Milos Brakočević, koji je umjesto da zamijeni pohabanu zastavu vodio računa kako da u ustanovi kojom rukovodi zaposli rodbinu svojih partijskih kolega.\nNažalost, ovo je još jedan u mnoštvu primjera koji ukazuje na neodgovoran odnos prema Državnim simbolima, a da stvar bude još gora, rukovodioci ustanova na kojima se nalaze pohabane zastave nijesu do sada sankcionisani.\nPojedine opozicione partije zavijene u političke saveze koji su 2006. godine radile sve da ne dođe do obnove Crnogorske nezavisnosti se još uvijek, ni nakon skoro devet godina kasnije ne mogu pomiriti sa činjenicomda je Crna Gora nezavisna država i da ima utemeljen identitet i simbole koji se moraju poštovati.\nKada je opština Berane u pitanju, želimo da istaknemo da smo ralizacijom akcije Moj izbor Crna Gora ukazali Vladi i Ministarstvu prosvjete na potrebi permanentnog rada sa mladima na edukaciji o značaju poštovanja Države i njenih simbola.\nPosebno nas je zabrinulo isticanje zastava strane države i šovinistički poklici upućeni Crnoj Gori nakon proglašenja rezultata lokalnih izbora u Beranama, a sve prilikom slavlja koalicije čije je član gospodin Brakočević.\nSvaki građanin Berana I Crne Gore ima pravo po sopstvenom nahođenju da se nacionalno izjašnjava, ali je u obavezi da poštuje Crnu Goru I njene simbole.\nKrajnje je vrijeme da Država uđe u obračun sa svima onima koji se neodgovorno odnose prema Crnogorskom identitetu, jer se bez obzira na međusobne razlike moramo se zalagati da ga još vise utemeljimo I učinimo vječnim.


Nikola Tanasić - „Pametno glasanje“ Navaljnog ili digitalni totalitarizam\nNikola Tanasić 29.09.2021. 17:04 30.09.2021.\nNakon trodnevnog glasanja 17-19. septembra ove godine u Rusiji su održani izbori za poslanike osmog saziva Državne dume Ruske Federacije, izbori za 12 gubernatora i drugih rukovodilaca ruskih „subjekata Federacije“, kao i niz izbora za pokrajinske, gubernijske i lokalne skupštine. (U Rusiji se, nalik na izbore u SAD, glasanje svake godine organizuje u isto vreme za sve izabrane državne službenike kojima je u međuvremenu istekao mandat.)\nIzbori su još jednom prošli bez naročitih iznenađenja – ubedljivi pobednik je i dalje „Jedinstvena Rusija“ (JR), koja je osvojila nešto manje mandata nego na izborima 2016. godine, ali koja je i dalje zadržala ubedljivu većinu sa 324 od ukupno 450 mandata. Pristalice vladajuće stranke reći će da je ubedljiv rezultat na izborima posledica činjenice da vlast „ima podršku naroda“, pristalice opozicije reći će da rezultat predstavlja posledicu činjenice da „u Rusiji nema demokratije“.\nMeđutim, bez obzira na rezultat izbora koji nije iznenadio nikoga, daleko od toga da tokom predizborne kampanje i samih izbora nije bilo nikakvih novih momenata, pa čak i političkih kurioziteta.\nTo se pre svega tiče ulaska u Dumu partije „Novi ljudi“ koja je osvojila 13 mandata, što je prvi put nakon 2003. godine da u donji dom ruskog federalnog parlamenta ulazi peta partija pored „standardnih“ Jedinstvene Rusije, Komunističke partije Ruske federacije, Pravedne Rusije, i Liberalno-demokratske partije Rusije Vladimira Žirinovskog. „Novi ljudi“ se, doduše, jesu profilisali kao „sveža krv“ na političkoj sceni, ali i dalje predstavljaju „konstruktivnu“, odnosno „lojalnu opoziciju“, koja ne pretenduje na to da bude sistemska alternativa administraciji predsednika Vladimira Putina i takozvanih „jedinorosa“ (članova Jedinstvene Rusije). Cinici bi rekli da „Novi ljudi“ možda jesu novi ljudi, ali su i dalje novi Putinovi ljudi.\nKudikamo zanimljivija bila je, međutim, vest koja je odjeknula širom zapadnih medija – da je Putinov režim izvršio pritisak na „Gugl“ i „Epl“ da sa svojih prodavnica mobilnih aplikacija uklone aplikaciju „Pametno glasanje“ koji su izradili i pre par godina lansirali saradnici Alekseja Navaljnog, opozicionog vođe koji se nalazi u zatvoru od januara ove godine, a čije su NVO zabranjene kao „ekstremističke organizacije“, dok je velikom broju lica povezanih s njima zabranjeno učešće na izborima kao „stranim agentima uticaja“.\nI dok su zapadni mediji lamentirali što su „Gugl“ i „Epl“ popustili pod pritiscima Moskve i „saučestvovali u suzbijanju demokratije u Rusiji“, niko nije obratio mnogo pažnje na to šta tačno predstavlja aplikacija „Pametno glasanje“. A u pitanju je vrlo neobičan moderni politički fenomen koji nema stvarnog pandana u Evropi, i koji otvara čitav niz ozbiljnih političkih pitanja.\nMobilna aplikacija koju su privremeno blokirali „Gugl“ i „Epl“ samo je deo šire političke platforme koja za svoj proklamovani cilj ima „demonopolizaciju političkog života“ u Rusiji koji je u rukama Jedinstvene Rusije. Reč je o političkoj platformi koju su razradili saradnici Navaljnog, i koja u kompleksnom ruskom izbornom sistemu (na primer, polovina poslanika Dume bira se po proporcionalnom, a pola po većinskom sistemu – nalik na pokrajinske izbore u AP Vojvodina) opoziciono nastrojenim glasačima savetuje za koga je najracionalnije (tj. za koga je „pametno“) glasati – da ne bi prošao kandidat Jedinstvene Rusije.\nPremisa je da su ozbiljne političke promene u zemlji nemoguće dok se ne okrnji politički monopol „jedinorosa“, a jedini način da se to učini u okvirima postojećeg političkog sistema jeste da se taktički glasa za kandidate drugih „sistemskih“ partija – komuniste, „Pravednu Rusiju“ itd. – kako bi se u državnoj Dumi stvorio kakav-takav pluralizam. U pitanju je pokušaj da se tehnokratskim procedurama i modernim sredstvima komunikacije koordinira „protestno glasanje“ kako se opozicioni glasovi ne bi rasipali, već kako bi naneli najveću moguću štetu vladajućoj stranci.\nOsnovni princip rada platforme jeste poperovski „negativni utilitarizam“, koji podrazumeva da će se velika grupa ljudi teško dogovoriti oko toga „šta hoće“, ali da će kudikamo lakše naći zajednički jezik oko toga „šta neće“. Pošto opoziciono nastrojeni građani Rusije neće Jedinstvenu Rusiju, njima se predlaže da se (na svim nivoima političkog života Rusije – državnom, regionalnom i lokalnom) uzdaju u sposobnosti saradnika Navaljnog da matematički predvide ko predstavlja najozbiljnijeg alternativnog poslaničkog kandidata iz svih ostalih stranaka (odnosno koje stranke imaju šanse da pređu cenzus po proporcionalnom sistemu), i da, kada izađu na biralište, zaokruže broj koji im izađe na ekranu mobilnog telefona.\nU pitanju je, naravno, igra poverenja – korisnik platforme mora da se slaže sa maksimom „bilo ko, samo da nije ‘jedinoros’“, ali takođe mora da slepo veruje kreatorima platforme, čak i ako oni predlažu da glasa mimo svojih ličnih političkih preferencija. Ovo poverenje je dvojako, jer podrazumeva pristanak na taktičko glasanje koje predlažu saradnici Navaljnog, ali i veru da su oni u stanju da precizno predvide rezultate izbora. I u zavisnosti od toga kako se na to gleda, u pitanju je ili zavidan nivo demokratske svesti (spremnost da se demokratija posmatra kao proceduralna igra sa ciljem da se dobije najpovoljniji rezultat), ili njeno potpuno odsustvo (spremnost da se zaokruži broj koji je odredilo anonimno lice bez ikakvog obzira prema vlastitim političkim stavovima i vlastitoj političkoj racionalnosti, a samo na osnovu „partijske discipline“).\nRad ove platforme, koja je u opticaju od 2018. godine, u praksi je dao neobične rezultate. Kada su u pitanju izbori po većinskom sistemu, ona je najčešće preporučivala opozicionarima da glasaju za komuniste kao procentualno najjaču stranku posle „jedinorosa“. Komunistička partija i Pravedna Rusija popravile su ove godine svoj rezultat u odnosu na prethodne izbore, ali ove dve stranke insistiraju da to nije posledica rada platforme, već njihove vlastite političke borbe.\nI zaista, učinak rada platforme nije lako proceniti. Osnovni problem leži u tome što Navaljnog i kolege podržava doduše veoma glasan, ali procentualno veoma mali deo građana Rusije. Oni će reći da je to zato što u Rusiji nema demokratije, dok će pristalice vlasti, naravno, reći da je to zato što nemaju podršku naroda. Ali šta god bilo razlog, efekti političke mobilizacije njihovih pristalica za protestno glasanje, čak i ako su tehnološki inovativno organizovani, krajnje su skromni.\nBorba za digitalne duše\nTo, međutim, ne znači da ruske vlasti nisu ozbiljno shvatile potencijalnu pretnju koju predstavlja ova politička platforma. Naprotiv, povele su žestoku kampanju da se ona blokira, ukloni ili obesmisli, koristeći se svim raspoloživim sredstvima – zabranama, sudskim tužbama, pa čak i trolovanjem.\nOva kampanja vodila se na nekoliko frontova. Na osnovu sudskih naloga, pored uklanjanja aplikacija sa prodavnica glavnih proizvođača mobilnog softvera, blokiran je kanal „Pametno glasanje“ na popularnoj ruskoj društvenoj mreži „Telegram“, a sajt platforme izbačen je iz rezultata pretraživanja na pretraživačima „Gugl“ i „Jandeks“. Istovremeno, pojavila se kopija platforme pod nazivom „Razumno glasanje“ (na ruskom jeziku je razlika jedva primetna – „umnoe golosovanie/razumnoe golosovanie“), za koju se ispostavilo da su je podmetnuli „Novi ljudi“ kako bi nepažljivim pristalicama Navaljnog podmetali svoje kandidate (naravno, ova „trolovska“ aplikacija nije bila blokirana).\nNajzad, svakako najbizarniji detalj u celoj priči bio je što je formalni razlog za slanje sudskih naloga da se platforma blokira bila tužba za povredu autorskih prava na frazu „Pametno glasanje“, koju je podnela do tada skoro nepoznata kompanija za proizvodnju ovčije vune „Vulintertrejd“ iz Dagestana.\nAplikacija „Pametno glasanje“ na ekranu mobilnog telefona, Moskva, 16. septembar 2021. (Foto: Reuters/Shamil Zhumatov)\nZapadni mediji horski su dočekali zabranu „Pametnog glasanja“ kao još jedan dokaz da su izbori u Rusiji neregularni, i da ruska država ne bira sredstva dok guši demokratiju. Ruski državni mediji su ili tvrdili pazar, tvrdeći da je reč o rutinskom sudskom sporu, ili su optuživali autore aplikacije da omogućuju strano mešanje u izborni proces, pri čemu su naročitu pažnju privukle tvrdnje u medijima da aplikacija nelegalno skuplja privatne podatke o ruskim građanima, a zatim ih skladišti u inostranstvu.\nMeđutim, obe strane ignorisale su banalnu činjenicu da sama platforma već po definiciji uspostavlja jednu nedvosmisleno nedemokratsku praksu, i da njena upotreba pod maskom „koordinacije protestnog glasanja“ i „sprečavanja rasipanja glasova opozicije“ zapravo predstavlja političku manipulaciju pomoću koje grupa ljudi koja ne predstavlja formalne kandidate na izborima uzurpira pravo glasa građana i raspolaže njime kao da je u pitanju njihov privatni politički kapital. Dobrovoljni pristanak na stranu, ova vrsta „aglomeracije glasova“ u rukama jedne parapolitičke organizacije, a preko navodno „slepog“ i „matematičkog“ procesa koji može biti izigran i manipulisan na više nivoa (što se u izvesnoj meri i dogodilo), pokazala se kao slika u ogledalu upravo one prakse obesmišljavanja demokratske volje za koju se optužuje režimska oligarhija.\nČak i da nije bilo ozbiljnih pitanja vezanih za bezbednost podataka i pouzdanost algoritama koji se koriste da se građanima savetuje kako da „pametno glasaju“ – nije bilo teško napraviti proveru i ustanoviti brojne slučajeve kada je kalkulacija omanula, a većina glasova opozicije otišla kandidatu koji nije bio „preporučen“ aplikacijom. Ovde nije samo reč o sumnjivim prediktivnim sposobnostima tvoraca platforme, nego i o činjenici da je predviđanje rezultata izbora svugde u svetu, pa i u Rusiji – vid političke agitacije.\nAgitacije koja može imati pozitivan, ali i negativan psihološki efekat. Mnogi političari koji su se našli „preporučeni“ preko platforme javno su negodovali zbog toga, smatrajući ovakvu vrstu uzurpacije političke volje građana neukusnom i neprimerenom, ali istovremeno se plašeći da podrška – makar i taktička – Navaljnog i ekipe može da izazove averziju među njihovim vlastitim glasačima, što se u nekim slučajevima svakako i događalo. Da ne pominjemo autizam tvoraca platforme koji su ignorisali elementarne zakonomernosti političke scene u Rusiji, poput one da nema te mobilne aplikacije koja može naterati ruske nacionaliste, koliko god da su opoziciono nastrojeni, da glasaju za komuniste.\nNedemokratijom na nedemokratiju\nAplikacija Navaljnog je, stoga, mnogo više od jedne epizode u natezanju zapadnih i ruskih propagandista oko interpretacije rezultata izbora za Dumu. U pitanju je radikalan iskorak u smeru tehnokratizacije i otuđenja procesa glasanja po uzoru na čitav niz drugih procesa socijalnog inženjeringa u kome učestvuju društvene mreže i moderna sredstva komunikacija.\nKorišćenje telefonskih aplikacija i internet platformi za koordiniranje političke delatnosti nije ništa novo, ali ovaj nivo posredovanja između učesnika na izborima i glasača dosad je neviđen – pre svega zato što u drugim visokotehnološkim zemljama sveta političke realije ne idu u prilog ovakvoj organizaciji opozicije.\nDok u zapadnim tehnokratijama nema jednog režimskog monopoliste na vlasti koji bi mogao da iziskuje masovno koordiniranje protestnih glasova na ovaj način, u istočnim tehnokratijama – poput Kine – država drži monopol na komunikacije do te mere da ovakve platforme ne mogu ni da se pojave. A Rusija se nalazi na pola puta između ova dva ekstrema u taman onolikoj meri da se ovakav jedan projekat može pojaviti, ali da njegovi efekti ostaju skromni. Što izbore u Rusiji čini idealnim kontrolisanim okruženjem za eksperimentisanje sa ovom vrstom „digitalnog obespravljivanja“ građana. Pritom u zapadnoj javnosti pojam digital disenfranchisement podrazumeva gubitak političkih mogućnosti za stanovništvo koje nije integrisano u nove tehnologije (stari, siromašni i sl.), dok u Rusiji gledamo suprotan proces – stanovništvo koje ima najveći pristup novim tehnologijama komunikacije odriče se svoje glasačke autonomije i stavlja je na raspolaganje slepom tehnološkom procesu.\nŽena prilikom glasanja na izborima u Rusiji, 17. septembar 2021. (Foto: Sergei Malgavko/TASS)\nTrend je, u svakom slučaju, zabrinjavajući. Postoje dobri razlozi zbog kojih su prakse prodaje glasova, uzurpacije „sigurnih glasova“ i bilo kakvog prenošenja individualnog biračkog prava sa jednog na drugo lice, zabranjene i nelegalne. Štaviše, ovakve prakse obično su na vrhu spiskova režimskih manipulacija u državnim sistemima koji se ocenjuju kao nedemokratski. A razlika između partijskih spiskova „sigurnih glasova“, „vođenja birača na glasanje“, odnosno čuvenih „bugarskih vozova“, i aplikacije koja glasaču isporučuje brojeve za koje bespogovorno treba da glasa na svim izbornim nivoima svodi se isključivo na tehnologiju političke manipulacije.\nI jedno i drugo predstavlja političko obespravljivanje birača koje građane tretira kao objekte, umesto kao subjekte političkih procesa. Samo što je u prvom slučaju tehnologija manipulacije analogna, a u drugom – digitalna. I dok u prvom slučaju „zarobljeni glasači“ bar stavljaju na raspolaganje svoje glasove političkoj stranci ili pokretu koji nominalno politički podržavaju, u drugom slučaju njihovi glasovi postaju „politički kapital“ jednog depresonalizovanog algoritma, koji može da ih usmeri na bilo koju stranu, pa tako i da navedu građane da glasaju za nekoga za koga inače ni u ludilu ne bi glasali.\nU pitanju je totalitaran, antiutopijski trend u duhu sličnih infiltracija komunikacionih procesa u privatne živote građana. U ime „jednostavnosti“ i „efikasnosti“ ukida se politička autonomija građana, a da se pritom iza „automatskog i naučno utemeljenog algoritma“ kriju potpuno proizvoljne političke manipulacije konkretne interesne grupe.\nU pitanju je globalni proces koji traje već decenijama i koji je već sa različitim nivoima uspeha uspostavio platforme za digitalno diktiranje različitih individualnih preferencija u različitim aspektima privatnog i javnog života. Pritom nisu problem samo zloupotrebe, tj. situacije kada se moderne komunikacione tehnologije koriste za špijuniranje i komercijalno profilisanje građana protiv njihove volje; problem je i njihova sama upotreba na način koji predstavlja invaziju različitih marketinških i ekonomskih procesa, kao i korporativnog društvenog inženjeringa, bez ikakve javne i demokratske kontrole, na privatnost i autonomiju pojedinca.\nMobilne aplikacije već godinama ljudima diktiraju koliko da se kreću, šta da jedu i piju, šta da slušaju i oblače, pa čak i kada smeju a kada ne smeju da dišu (u zavisnosti od rezultata „nezavisnih i naučno utemeljenih procesa“ prikupljanja podataka o zagađenosti vazduha na ulici). Sada u Rusiji imamo i aplikaciju koja na jednako autoritaran, tehnokratski i netransparentan način diktira građanima kako da glasaju. I ne, to nije samo kuriozitet ruske političke scene, već samo vrh talasa tehnokratske uzurpacije političke volje građana koji ćemo uskoro na različitim nivoima i u različitim socijalnim kontekstima, gledati širom sveta.\nU kultnom Frankenovom stripu iz serijala o Spiruu i Fantaziju – „Naš prijatelj Z“ iz 1962. godine – glavni junaci odlaze u izmišljenu latinoameričku državu Palombiju u kojoj genijalni zlikovac Zorglub koristi svoje zrake za kontrolu uma kako bi naterao osiromašeno stanovništvo zemlje da kompulsivno troši sav novac koji ima na sapun i zubnu pastu koje proizvodi njegova fabrika. Kada mu junaci skrenu pažnju da je to što radi izrazito nemoralno, on negoduje, tvrdeći da se „sve reklamne kampanje bave kontrolom uma, on samo to radi bolje od svih ostalih“.\nTo je u velikoj meri ono što se događa pred našim očima, gde različite depersonalizovane i tehnologizovane digitalne platforme preuzimaju na sebe do juče svakodnevne i nekontroverzne prakse kao što su reklamiranje, preporuke muzike i filmova, sugestije hrane i oblačenja, pa i političku agitaciju – i pretvaraju ih u nešto sablasno i zabrinjavajuće.\nČlanovi lokalne izborne komisije tokom brojanja glasova na biračkom mestu u Moskvi, 19. septembar 2021. (Foto: Reuters/Evgenia Novozhenina)\nOvo važi i za „pametno glasanje“ Navaljnog. Razlika između njegove digitalne platforme i tradicionalnih, „analognih“ metoda kontrole birača jeste samo u tome što „on to radi bolje od ostalih“. Srećom po sve, baš kao što je Zorglubov eksperiment bio ograničen na malu i skrajnutu Palombiju, tako se i eksperiment Navaljnog ograničio na procentualno neveliku grupu njegovih političkih pristalica i simpatizera u Rusiji, čime je čitav proces u startu izigran. Ali to ne znači da njegove ambicije nisu daleko veće. Niti da ovaj isti sistem nećemo uskoro gledati u kudikamo efikasnijoj primeni na nekim drugim platformama i drugim meridijanima.\nNaslovna fotografija: EPA-EFE/Sergei Ilnitsky\nSvetAleksej NavaljniaplikacijeglasanjeDigitalne tehnologijeizboriNikola TanasićPametno glasanjeRusija


„Mape beogradskih opština sa prikazom nepokretnog kulturnog nasleđa“ na Sajmu knjiga - LookerWeekly.com magazin\nU subotu 27. oktobra 2018. godine u 11 časova na Beogradskom sajmu u hali 1A na platou Branka Miljkovića, Zavod za zaštitu spomenika kulture grada Beograda će predstaviti svoj najnoviji projekat „Mape beogradskih opština sa prikazom nepokretnog kulturnog nasleđa“ čija dva segmenta premijerno imate priliku da vidite uz ovu najavu.\nNepokretna kulturna dobra, kao i spomenici u javnom prostoru, predstavljaju materijalni trag naše prošlosti, koji smo dobili u nasleđe da sačuvamo i kao zalog predamo narednom generacijama. Prezentacija nasleđa predstavlja jedan od načina očuvanja ovih tragova. S tom idejom, Zavod za zaštitu spomenika kulture grada Beograda pokrenuo je trogodišnji projekat čiji je cilj upoznavanje lokalne zajednice sa spomeničkim nasleđem u neposrednom okruženju, isticanje značajnih kulturno-istorijskih tačaka na teritoriji svih sedamnaest beogradskih opština, ukazivanje na moguće itinerere u oblasti kulturnog turizma i upotreba mapa u turističke svrhe.\nNa štandu Zavoda za zaštitu spomenika kulture grada Beograda na Sajmu knjiga u Beogradu tokom trajanja Sajma brojna izdanja Zavoda se mogu kupiti po posebnoj sajamskoj ceni. I ovogodišnje publikacije –najnoviji broj časopisa „Nasleđe“, katalozi deset spomenika kulture, katalog izložbe „Moderna Beograda – arhitektonska baština prestonice”, kao i katalog izložbe „Ratni foto-reporter Rista Marjanović“, do kraja sajma će biti u prodaji sa popustom. Mapu „Moderna arhitektura Beograda”, koja prostorno locira sve objekte moderne na području grada, na štandu Zavoda možete da dobijete besplatno uz kupovinu kataloga izložbe „Moderna Beograda“.\nPremijera predstave „Epitaf“\nKratki animirani film „Neputovanja“ autora Ane Nedeljković i Nikole Majdaka mlađeg našao se u zvaničnom programu Festivala Sandens, najrefrentnijeg festivala nezavisnog filma u Americi i svetu, a koji se ove godine...


Spašavaju fond smanjenjem penzija - nekima više, nekima manje - Penzin\nPočetna Magazin Godine Spašavaju fond smanjenjem penzija – nekima više, nekima manje\nSpašavaju fond smanjenjem penzija – nekima više, nekima manje\nJedan od američkih penzionih fondova, Central States Pension Fund, zahvaljujući zakonu koji je odobren u Kongresu 2014. godine, moći će da smanji penzije svojim korisnicima – nekima i za 50 odsto!\nOvaj fond je u septembru 2015. godine objavio plan po kome će smanjiti penzije za svojih 407.000 korisnika prosečno za 23 odsto. Ali, ovo smanjenje neće biti jednako za sve korisnike.\nPenzije će biti smanjene za 272.600 korisnika, a među njima najveći teret podneće bivše kamiondžije poznate kompanije koja obavlja poštanske usluge – UPS. Njih skoro 50.000 izgubiće i preko 50 odsto svojih penzija.\nIronično, Fond ovo naziva „spašavanjem penzija“, jer su „penzioneri radili vredno“ i „zaslužuju da uživaju u penziji“, što je, „naravno“, moguće samo ako se penzije smanje.\nJednom bivšem kamiondžiji penzija će biti smanjena sa 1.850 dolara na 750 dolara, zbog čega će, u 63. godini života, biti prinuđen da traži posao.\nKamiondžije podsećaju da su po 30 godina radili bez obzira na vremenske uslove sa idejom da će jednog dana uživati u penziji, a sada dolaze u situaciju da moraju da se sele, da prodaju stvari, da odustaju od užitaka i osnovnih potrepština, kako bi smanjili troškove i kako bi preživljavanje uopšte bilo moguće.\nPenzije pomenutog fonda neće biti smanjene za one preko 80 godina (jer, izgleda, i 70-godišnjaci još mogu da rade), kao i oni koji su invalidi. Međutim, smanjenje neće osetiti ni oni vozači UPS-a koji su se penzionisali posle 2008. godine, piše Inforum.\nIsplata penzija za samostalne delatnosti za novembar (decembar 2015)\nDa li starima oduzeti pravo glasa na izborima?


Odvojeni izvještaj vezano za Aziju i Okeaniju, a koji je obuhvatio preko hiljadu fudbalera iz osam država je sproveden od strane FIFPro u saradnji sa Univerzitetom Malezije 2015.godine.\nFIFPro Globalni upitnik o radnm odnosima imao je 23 pitanja obuhvatajući teme poput zarada, ugovora, transfera, treninga, namještanja mečeva, nasilja, sigurnosti posla, zdravlja, dobrobiti i edukacije.\nIstraživanj pokazuje da većina igrača ima kratke i krhke karijere. Suočavaju se sa neredovnim isplatama zarada, neizvjesnom budućnosti i često nijesu pripremljeni za život nakon okončanja fudbalske karijere. Sa prosječnim trajanjem ugovora kraćim od dvije godine, fudbaleri rade u visoko konkurentnom i frafmentiranom tržištu.\nIstraživanje je razotkrilo mit da igrači žive nekim visoko privilegovanim životom.\nViše od 45% ispitanih zarađuje manje od 1.000$ mjesečno, dok samo 2% vrhunskih igrača zarađuje više od 60.000$ ili više mjesečno.\nMeđu ključnim nalazima, 41% igrača je odgovorilo da nijesu primili svoje zarade na vrijeme u najmanje jednom slučaju u poslednje dvije sezone, uz kašnjenja koja najčešće variraju od jednog do tri mjeseca. Fundamentalno pravo bilo kog zaposlenog da bude plaćen u punom iznosu i na vrijeme i sa stanovišta FIFPro-a, nepoštovanje takvog prava je neprihvatljivo.\nIstraživanje je takođe pokazalo da više od 700 igrača (6% od ispitanih) bilo je pod pritiskom ili da raskine ili da obnovi ugovor na način što su morali da treniraju odvojeno od svojih saigrača. Dok je FIFPro bio svjestan ove taktike pritiska već godinama, sada po prvi put imamo kvantitativnu sliku o ovoj negativnoj pojavi.\nU još jednom primjeru neopravdanog tretmana, 29% igrača koji su uz obeštećenje prelazili u drugi klub izjavilo je da su to uradili pod pritiskom ili da nijesu otišli u klub u koji su željeli i mogli da to urade.\nGotovo 7% igrača izjavilo da su lično iskusili direktne ponude za namještanje mečeva tokom karijere, s tim što s taj procenat penje na 11% kada su u pitanju igrači u svojim tridesetim. Igrači sa niskim primanjima ili sa zakašnjelim primanjima su u većem procentu iskusili nuđenje mita za namještanje mečeva.\n„Ovaj izvještaj po prvi put obezbjeđuje detaljnu i preciznu sliku o tome kakva su prosječn aiskustva profesionalnog fudbalera“, rekao je Teo van Segelen, generalni-sekretar FIFPro-a.\n„Sada imamo osnovne dokaze da su reforme neophodne u fudbalskoj industriji. Neisplaćene zarade, prinudni transferi i odvojeno treniranje – sve to mora pripadati prošlosti“.\n„potrebno je izraditi paket mjera sa svim interesnim stranama. Klubovi, lige, savezi i FIFA moraju prihvatiti ove nedostatke u našoj industriji. Potrebno je garantovati minimum radnih standarda za sve igrače i klubove u svim državama, reformisati međunarodnu regulativu i razmišljati o ekonomskoj budućnosti fudbala. Novi predsjednik FIFA je najavio da želi da radi na uspostavljanju neophodnih reformi. Ovaj izvještaj mora biti polazna osnova za to.“\nIstraživanjem su obuhvaćeni i igrači I CFL. Sindikat profesionalnih fudbalera Crne Gore je navedenu anketu sproveo u maju 2016.godine i 188 fudbalera je odgovorilo na jedinstveni anonimni upitnik o radnim odnosima u fudbalu.


Selaković: EU da pokaže spremnost za otvaranje poglavlja sa Beogradom\n25/02/2021 | 13:59 | Autor: SRNA\nMinistar spoljnih poslova Srbije Nikola Selaković zatražio je u razgovoru sa generalnim sekretarom Evropske službe za spoljne poslove /EEAS/ Stefanom Saninom podršku da se pokaže spremnost EU da Srbija otvori nova pregovaračka poglavlja.\nSelaković je podsjetio da tokom prošle godine nije otvoreno nijedno pregovaračko poglavlje, kao i da je Srbija u ovom trenutku spremna za otvaranje pet poglavlja za koja je podnijela pregovaračke pozicije.\nU razgovoru putem video-veze, šef srpske diplomatije rekao je da reforme ostaju u fokusu Vlade Srbije, sa posebnim akcentom na vladavinu prava, ali je istakao da značajan napredak Srbije postignut u reformskom procesu nije praćen odgovarajućom dinamikom pristupnih pregovora sa EU, saopšteno je iz Ministarstva spoljnih poslova Srbije.\nSelakoivć je podsjetio da je, s ciljem unapređenja i ubrzanja pristupnog procesa, Srbija prihvatila novu metodologiju i očekuje da uskoro dobije razjašnjenja Evropske komisije o njenoj primjeni na pregovarački proces.\nOn je pozvao EU da nastavi sa primjenom Ekonomskog-investicionog plana za Zapadni Balkan koji će podstaći dalji ekonomski rast, te istakao da Srbija pridaje veliki značaj regionalnoj saradnji na Zapadnom Balkanu i želi punu integraciju u EU.\nSelaković je zahvalio na pozivu visokog predstavnika EU za spoljnu politiku i bezbjednost Žozepa Borelja da posjeti Brisel i izrazio očekivanje da će posjeta biti realizovana u najskorijem periodu.\nGovoreći o odnosima sa Prištinom, Selaković je naglasio da je Srbija posvećena dijalogu koji teži održivom kompromisnom rješenju, istakavši da je Beograd ispunio svoje obaveze iz Briselskog sporazuma, ali da, s druge strane, ni skoro osam godina od postizanja dogovora, Zajednica srpskih opština nije uspostavljena.\nOn je ukazao da dijalog karakteriše nedostatak povjerenja, a izjave o takozvanoj velikoj Albaniji, koje dolaze od pobjednika izbora na Kosovu i Metohiji, kao i izostanak reakcije EU na to, ne doprinose izgradnji povjerenja.\nSelaković je rekao i da Beograd podržava rad specijalnog predstavnika EU Miroslava Lajčaka i da je spreman da sarađuje sa svim akterima međunarodne zajednice koji mogu da pomognu u rješavanju otvorenih pitanja sa Prištinom, pri čemu za Beograd Brisel ostaje centralno mjesto za dijalog.


Nove tehnologije donose jeftiniije letove Nove tehnologije donose jeftiniije letove – Personal magazin\nNove tehnologije donose jeftiniije letove\nModerna tehnologija počela je da donosi aviokompanijama velike uštede kada je reč o inspekcijama, proizvodnji rezervnih delova ili obukama osoblja. Tehnološke inovacije, koje po običaju prvo prihvate entuzijasti i gejmeri,…\nModerna tehnologija počela je da donosi aviokompanijama velike uštede kada je reč o inspekcijama, proizvodnji rezervnih delova ili obukama osoblja.\nTehnološke inovacije, koje po običaju prvo prihvate entuzijasti i gejmeri, sve brže pronalaze put ka tržištu. Britanska niskobudžetna avio kompanija EasyJet, planira da počne da koristi najnoviju tehnologiju za smanjenje troškova – od broja zaposlenih preko vizuelne inspekcije do proizvodnje rezervnih delova.\nStriktna procedura za održavanje aviona podrazumeva regularne, detaljne vizuelne inspekcije. S obzirom na veličinu današnjih aviona to može da bude skupo, da oduzima mnogo vremena i da zahteva dosta radne snage ističe menadžer projekta kompanije EasyJet, Mark Banting.\n“Moraju da ga donesu u hangar ili da voze tešku mašineriju okolo. I to dosta traje, tako da putnici moraju da čekaju”.\nAli, tu je moderna tehnologija. Bespilotne letelice sa 4 rotora su jeftine i jednostavne za upravljanje uz veliki stepen kontrole. Na njih takođe mogu da se ugrade kamere visoke rezolucije.\n“Ideja je da se zameni mehanička oprema koja ide oko avona, ali da se zadrži deo posla koji obavljaju inžerenjeri, što je najvažnije. Dakle moramo da im obezbedimo informacije na osnovu kojih će odlučiti da li je letelica pogodna za let ili ne”, izjavio je Mark Banting.\nJoš jedan trošak, koji može da se smanji uz pomoć moderne tehnologije jeste proizvodnja rezervnih delova, poput naslona za ruke ili držača za čaše, kaže šef odeljenja za inženjering u EasyJet-u, Ijan Dejvis.\n“Oni se lome svakodnevno i teško ih je nabaviti; moramo da ih naručimo od proizvođača dosta unapred. Mi ih skinemo, skeniramo, napravimo prototip na 3D štampaču i od prototipa možemo da napravimo kalupe, a zatim možemo da napravimo hiljade tih delova za delić novca koji je do sada bio potreban”.\nS obzirom da 3D štampanje više nije ograničeno na plastiku, neki proizvođači motora aviona planiraju da počnu da štampaju i mnogo skuplje, metalne delove.\n“Postoji tehonologija za 3D štampanje metala, što zapravo poboljšava sagorevanje goriva. A sagorevanje i cena goriva su najveći troškovi; štednja goriva znači da cene karata mogu da ostanu niske”.\nNaočare za virtuelnu realnost takođe mogu da se koriste za smanjenje troškova tako što će uz pomoć njih članovi posade da prolaze obuku. Geri Smit iz EasyJet-a objašnjava da će članovi posade zaduženi za kabinu i održavanje tako moći da steknu iskustvo u raznim situacijama.\n“Možemo da napravimo virtuelnu kabinu, nalik na onu koja je u avionima EasyJet-a i da omogućimo inženjerima, posadi itd. da zamisle da su u letelici”.\nEasyJet kaže da će početi da koristi nove tehnologije za održavanje i trening u toku narednih 12 meseci.\nNove tehnologije donose jeftiniije letove was last modified: July 30th, 2015 by Redakcija\nAnonimusi u borbi protiv Islamske države\nU Holandiji razvijena nova kateterska kamera


Beogradski glas (Beta) – Zamenik gradonačelnika Beograda Goran Vesić rekao je danas da poplave nemaju veze sa gradonačelnikom, već da su to prirodne nepogode a da opozicija prikuplja jeftine političke poene optužbama da je krivo gradsko rukovodstvo.\nOn je na sednici Skupštine Beograda na kojoj treba da se raspravlja o Predlogu završnog računa budžeta za 2018, a na predlog predsednika Odborničke grupe SNS Aleksandra Mirkovića u dnevni red vanredno je uvedena rasprava o poplavama, rekao da ga je zabolelo „što (Dragan) Đilas zloupotrebljava tu nesreću za prikupljanje jeftinih političkih poena“.\n„U Borči je palo 104 litra vode po kvadratu za 45 minuta a u Obrenovcu je za vreme poplava 2014. godine palo 180 litara po kvadratu, ali za tri dana“, rekao je Vesić i dodao da Djilasa niko nije krivio što je, dok je bio gradonačelnik, čovek plivao ulicom kao rekom za vreme jedne od poplava.\nDodao je da „kada se dese prirodne nepogode svi treba da budu solidarni i da pomognu“.\n„On je bednik koji laže ovaj narod. Nemam drugu reč za nekog ko koristi nesreću za prikupljanje jeftinih političkih poena. To se ne radi kada ste normalni“, rekao je Vesić i dobio opomenu da treba da vodi računa o rečniku.\nOn je kazao da Đilas laže kada govori o ulaganjima u komunalnu infrastrukturu i izneo podatke da je u periodu od 2008. do 2013. godine kada je Djilas bio gradonačelnik u kišnu kanalizaciju uloženo oko 890 miliona dinara, a da je od 2014. do 2019. uloženo 1,356 milijardi dinara.\nVesić je rekao da je u rekonstrukciju crpnih stanica uloženo 422 miliona dinara i da je u toku obnova i izgradnja još nekoliko, medju kojima je i crpna stanica na Savskom trgu.\nOn je rekao da će se uzeti kredit od 35 miliona evra za izgradnju fekalne kanalizacije na levoj obali Dunava gde živi 200.000 stanovnika, a da će gradnja početi u februaru naredne godine.\nPodsetio je da se u Dunav direktno izliva kanalizacija na 127 mesta a u Savu na oko 100 ispusta.\n„To je ostavio Đilas. Ne kažem da je kriv, to je bilo i pre njega“, kazao je Vesić i najavio akciju prskanja komaraca za četvrtak.\nVećina opozicionih odbornika nije prisustvovala sednici Skupštine zbog čega su ih predstavnici gradskih vlasti optužili da ne rade posao za koji su plaćeni već se angažuju na društvenim mrežama.\nOznakeGoran Vesić Naslovna-centar Naslovna-traka poplave\nIzložba „Moda u modernoj Srbiji“: Od dimija do haljine uz telo\nNekad su se pruge brzo gradile\nPonovo nevreme u Beogradu, deo Borče bio bez struje


ПРАВОСУЂЕ БиХ КРИВО ЗА ЗАСТОЈ У ТРАЖЕЊУ НЕСТАЛИХ СРБА - Јадовно 1941. - КУЛТУРА СЈЕЋАЊА\nObjavljeno: 2 februara, 2015\nČlanovi Organizacije porodica zarobljenih i poginulih boraca i nestalih civila Sarajevsko-romanijske regije ističu da je došlo do totalnog zastoja u procesu traženja nestalih lica, posebno iz reda srpskog naroda, za šta su najoštrije okrivili Sud i Tužilaštvo BiH, kao i Institut za nestala lica u BiH i Međunarodnu komisiju za traženje nestalih lica (ICMP).\n“Tražimo odgovornost za institucije i pojedince koji su zakazali u ovom procesu, od Suda i Tužilaštva BiH tražimo da procesuiraju sve odgovorne za izmiještanje grobnica, dok od Vlade Republike Srpske tražimo da reorganizuje Centar za istraživanje rata, ratnih zločina i traženje nestalih Republike Srpske”, rekao je novinarima predsjednik koordinacije Sarajevsko-romanijske regije Organizacije porodica zarobljenih i poginulih boraca i nestalih civila Republike Srpske Mirko Vranić.\nTokom sastanka ove organizacije danas u Istočnom Sarajevu razmatrano je pitanje objektivnosti u procesuiranju ratnih zločina, kao i uticaj politike na rad Tužilaštva BiH, predaje dokaznog materijala u vezi sa zločinima nad Srbima koji je potpredsjednik Federacije BiH Mirsad Kebo dostavio Tužilaštvu BiH, a od poslanika iz Republike Srpske u Predstavničkom domu Parlamentarne skupštine BiH zatraženo je da “izglasaju nepovjerenje” predsjedavajućem tog doma Šefiku Džaferoviću zbog osnovane sumnje da je kriv za stradanje Srba u Vozući.\n“Ukoliko se pomenute institucije i pojedinci ogluše o naše zahtjeve, organizovaćemo građansku neposlušnost u Istočnom Sarajevu”, poručio je Vranić.\nObraćajući se okupljenima na sastanku, on je podsjetio da je samo u Sarajevu tokom priteklog rata nestao 821 Srbin, dok broj nestalih Srba na području Sarajevsko-romanijske regije iznosi 1.158.\nOno što najviše boli, ističe on, jeste činjenica da za tragične sudbine ovih ljudi još niko nije odgovarao, pošto i Sud i Tužilaštvo BiH sve vrijeme provode selektivnu pravdu.\nPrema njegovim riječima, u Spomen-kosturnici u Istočnom Sarajevu čak 275 posmrtnih ostataka godinama čeka na identifikaciju.\n“Plašim se da neko želi da mi biološki nestanemo, pa da prikrije ratne zločine nad Srbima sa ovih prostora Republike Srpske”, rekao je Vranić.\nAdvokat porodica nestalih Milan Romanić smatra da, nažalost, politika ima presudan uticaj na rad Suda i Tužilaštva BiH, kada je u pitanju procesuiranje ratnih zločina nad Srbima.\n“Sud BiH svojim postupcima ne vodi ka pomirenju, nego još više produbljuje nesporazume i podjele među narodima, a činjenica da je od ukupnog broja procesuiranih za ratne zločine čak 80 odsto Srba, govori o objektivnosti tog suda”, kaže Romanić.\nOn izražava bojazan da određene sarajevske političke strukture nastoje da na taj način promijene karakter rata u BiH i da na nekoj međunarodnoj konferenciji, možda, u pitanje dovedu i opstanak Republike Srpske, što srpski predstavnici u vlasti nikako ne smiju da dozvole.\nRomanić je pozvao porodice nestalih ali i medije da pojačaju pritisak na Sud i Tužilaštvo BiH da bi se obezbijedio ravnomjerniji pristup procesuiranju ratnih zločina.\nČlan Centra za istraživanje rata, ratnih zločina i traženje nestalih Republike Srpske Goran Krčmar rekao je da odgovore na pitanja o sudbini nestalih Srba isključivo moraju dati Sud, Tužilaštvo i Institut za nestala lica BiH, u čemu bi trebalo da prednjače srpski kadrovi, što do sada nije bio slučaj.\nPrema njegovim podacima, u Srpskoj je evidentirano 5.380 nestalih, od toga je riješeno 4.100 slučajeva, pri čemu je 3.600 lica identifikovano, ali na identifikaciju još čeka 650 nestalih Srba.\nManipulacije, obmane i laži, ističe on, glavne su prepreke za efikasnije traženje nestalih Srba u BiH.\nOn smatra da je riječ o “planiranom haosu”, gdje se srpske žrtve i porodice omalovažavaju na svakom koraku u FBiH, tako da nikome nije jasno kako to da je na iskopavanje na sarajevskom smetljištu potrošeno 1,7 miliona KM, a rezultata nema.\n“To će nam se desiti i na Kazanima”, upozorava Krčmar i naglašava da se “tajna krije na groblju u Visokom i arhivi federalne komisije za traženje nestalih, koju je vodio Amor Mašović”.\nKrčmar je ukazao i na poražavajuću činjenicu da potvrde o smrti stradalih Srba u centru za identifikaciju u Modriči, na dokumentima sa hrvatskom šahovnicom, izdaje patolog iz Vinkovaca, jer taj posao nije dozvoljen Zavodu za sudsku medicinu u Banjaluci, na čijem je čelu poznati i priznati patolog Željko Karan.\nObraćajući se okupljenima, Karan je rekao da Zavod “i hoće i može” da radi DNK-analize i identifikaciju, ali da su DNK-a analize preskupe, dok za identifikacije, koje spadaju u domen istražnih radnji, nema nadležnosti.\nRatni vojni invalid i otac tri poginula borca Vojske Republike Srpske Marinko Bjelica iz Trnova nije štedio kritike na račun srpskih političara u institucijama BiH, i od predsjednika Republičke organizacije porodica nestalih i zarobljenih lica Nedeljka Mitrovića zatražio je ostavku, a slične stavove iznijela je i Radomirka Duvnjak u ime porodica i nestalih lica sa područja Vlasenice.\nMitrović je rekao da se ne smatra odgovornim za probleme koji koče rad organizacije na čijem se čelu nalazi, ističući da pravi problem leži u Institutu za nestala lica BiH, “od koga nema nikakave koristi”.\nI on se založio za punu afirmaciju Zavoda za sudsku medicinu u Banjaluci.\nNa sastanak su pozvani i predstavnici Suda i Tužilaštva BiH, kao i Instituta za nestala lica u BiH, ali se niko od nadležnih nije odazvao tom pozivu, pa čak ni srpski predstavnici.


Za podsticaje 70.000 KM iz budžeta | Palelive.com\nPočetna Regija Sokolac Za podsticaje 70.000 KM iz budžeta\nSOKOLAC – Opština Sokolac, prema pravilniku o raspodjeli sredstava za poljoprivredu, u budžetu za ovu godinu planirala je 70.000 KM, a pravo na podsticajna sredstva imaju registrovana poljoprivredna gazdinstva i udruženja sa područja opštine.\nViši stručni saradnik za oblast poljoprivrede u ovoj opštini Slaviša Knežević rekao je danas Srni da je 5.000 KM predviđeno za regresiranje kamate na poljoprivredne kredite u visini od 50 odsto.\nPrema njegovim riječima, za sufinansiranje troškova žetve žitarica u individualnom sektoru biće izdvojeno 24.000 KM, a pravo na ova sredstva imaju poljoprivredna domaćinstva koja su zasijala minimalno 0,5 odsto hektara žitarica.\nKnežević je rekao da će sufinansiranje sjetve povrća u zaštićenom prostoru biti 2.000 KM, a pravo na sufinasiranje imaju poljoprivrednici koji minimalno zasiju 0,2 hektara.\nSjetva povrća u zaštićenom prostoru biće sufinansirana sa dvije KM po metru kvadratnom, a ukupan iznos po zahtjevu ne može biti veći od 1.000 KM.\nPrema njegovim riječima, za sufinansiranje organizovanja poljoprivrednih manifestacija, stručnih predavanja iz oblasti poljoprivrede, kao i posjeta poljoprivrednim sajmovima i stočnim izložbama biće izdvojeno 6.500 KM.\nOn je naveo da će 3.000 KM biti izdvojeno za sufinansiranje nabavke lijekova za borbu protiv zaraznih bolesti u pčelarstvu, te organizovanje manifestacije pod nazivom “Romanijski dani meda i ljekobilja”.\nSredstva u iznosu 12.000 KM određuju se za sufinansiranje pilot-zasada jagoda, a pravo mogu ostvariti fizička lica koja zasade minimalno 0,1 hektar jagoda. Sufinansiranje će biti vršeno sa 1.500 KM na 0,1 hektar, a maksimalno 3.000 KM po korisniku.\nZa potrebe vanrednih intervencija određeno je 9.500 KM u slučaju ublažavanja posljedica nevremena, a uplata sredstava ne može biti veća od 1.000 KM po zahtjevu.\nZa podršku projektima Lokalne akcione grupe “Devetak” biće izdvojeno 2.500 KM, a 2.000 KM će biti izdvojeno za ulog opštine u projektima za razvoj poljoprivrede koji će biti upućeni prema međunarodnim donatorima.\nZa naknadu štete pričinjene od divljači biće izdvojeno 3.000 KM, a 500 KM za nabavku uređaja za potrebe poljoprivredne službe.\nPrethodni članakNATO bomba na Jahorinski potok\nNaredni članakStoja Danilović stradala od ručne bombe


Pokloni za decu iz doma "Dragutin Filipović Jusa" | Beogradski Portal\nPokloni za decu iz doma “Dragutin Filipović Jusa”\nPredsednik Gradske opštine Vračar prof. dr Milan A. Nedeljković, zamenik predsednika Gradske opštine Vračar Dejan Ribać i šef Kabineta predsednika Opštine Vračar Nikola Jelenković posetili su danas Dom za decu bez roditeljskog staranja „Dragutin Filipović Jusa“ i tom prilikom uručili vrednu donaciju patika štićenicima Doma. Goste su dočekali mališani u prijatnoj atmosferi, radoznalih pogleda, prikrivene radosti i znatiželje, vaspitačice, rukovodilac Doma – Olivera Radovanović i direktor Centra za zaštitu odojčadi, dece i omladine Zoran Milačić.\nPredsednik Nedeljković je iskazao zadovoljstvo što Opština ima priliku da ponovo obraduje mališane Doma. „Prošli put smo vam darovali knjige i igračkame, ovog puta patike. Ponosan sam što imam priliku da vas obradujem poklonima“, istakao je prvi čovek Opštine Vračar. P redsednik je zaključio da deca i posvećeno osoblje Doma uvek mogu da računaju na pomoć i podršku Opštine u svom radu.\nDirektor Centra za zaštitu odojčadi, dece i omladine Zoran Milačić istakao je zadovoljstvo zbog višedecenijske saradnje sa Opštinom Vračar. Direktor Milačić je istakao da je pored materijalne pomoći, važna i komunikacija sa decom radi socijalne integracije. „Ovde su deca koja su sa smetnjama u razvoju i ti kontakti su im veoma značajni. Važno je da preduzeća koja sarađuju sa Opštinom Vračar pokazuju društvenu odgvornost i podržavaju ovu radnu jedinicu i ja im se na tome zahvaljujem“, zaključio je direktor Centra za zaštitu odojčadi, dece i omladine.\nDom za nezbrinutu decu „Dragutin Filipović Jusa“ nalazi se na Vračaru. U njemu su smeštena deca bez roditeljskog staranja i deca kojima je potrebna podrška. Kapacitet Doma je 24 mesta za decu uzrasta od 3 do 7 godina. Kao socijalna ustanova, Dom ispunjava najveći broj dnevnih porodičnih funkcija za decu ovog uzrasta: negu, stimulaciju razvoja, sticanje navika, igru, uključivanje u predškolske ustanove, pripremu za školu.Osnovni cilj je obezbeđivanje stalnosti u porodičnom okruženju, kroz kontakte sa alternativnim ili prirodnim porodicama.


REGIONALNI SAJAM FITNESA, VELNESA I ZDRAVLJA Belfis od 12. do 14. oktobra na Beogradskom sajmu\nU hali 3 Beogradskog sajma, na oko pet hiljada kvadratnih metara izložbenog prostora, okupiće se više od 100 izlagača iz Srbije, Nemačke, Hrvatske, Slovenije, Italije, Mađarske, Bugarske i drugih zemalja koji će predstaviti svoje nove brendove, sprave, rekvizite, suplemente, kao i rekreativne i sportske programe koji su trenutno hit u svetu.\nBELFIS - Sajam fitnesa, zdravlja i velnesa\n- Prvenstvena ideja za organizaciju ovakvog sajma je promocija zdravog života i zdrave ishrane, popularizacija rekreacije i fitnesa, a sve u cilju stvaranja zdravije nacije. Poslednja istraživanja ukazuju na dramatičnu porast gojaznosti stanovištva koja je u poslednje tri decenije sa svega šest odsto skočila na čak 20 procenata. Zato je neophodno na sve načine isticati važnost fizičkog vežbanja kao najefikasnijeg načina prevencije zdravlja, naročito kod dece - počeo je priču Dragan Tomašević, jedan od organizatora ovog sajma i generalni sekretar Saveza za rekreaciju i fitnes Srbije i potom dodao:\n- U dečijoj zoni mališani će moći da uživaju u mnoštvu aktivnosti, različitim igrama, vežbama sa loptom, poligonima, demonstracijama školica sporta, promociji raznih sportova, ali i zabavnim programima. Sve te aktivnosti biće usmerene ka tome da deci predstavimo koliko je za dobro zdravlje, pravilan rast i razvoj, ali i bolje rezultate u školi važno redovno bavljenje sportom.\nRegionalni sajam fitnesa, velnesa i zdravlja


Putin pozvao vladajuću partiju da preuzme odgovornost\n► Putin pozvao vladajuću partiju da preuzme odgovornost\nPredsednik Rusije Vladimir Putin pozvao je danas vladajuću Jedinstvenu Rusiju, čiji se danas godišnji kongres održava u Moskvi, da preuzme svoje odgovornosti i "odgovori na probleme ljudi" da bi ponovo postala "mašina koja pobeđuje" kakva je bila.\nPutin je govorio pred 2.000 delegata među kojima veliki broj regionalnih guvernera, poslanika ili senatora i premijer Dmitrij Medvedev, šef Jedinstvene Rusije.\n"Vi treba da nađete i sami pokrenete goruća pitanja, bez čekanja. Pokušajte sami da rešite probleme", rekao je Putin okupljenim delegatima navodeći kao primer bolnice u lošem stanju i škole.\n"Na terenu treba da vidite sve što zvaničnici ne vide. Tražite rešenja", rekao je Putin koji nije zvanično član stranke koju je osnovao 2001.\nJedinstvenoj Rusiji popularnost tone zbog ekonomske stagnacije Rusije i nepopularne penzijske reforme. Današnji Kongres, 19.Kongres stranke, poslužiće joj da pripremi parlamentarne izbore za 2021. određujući tim za predizbornu kampanju, što prema ruskim medijima nikad nije urađeno toliko rano.\nPutin je istakao ogroman značaj tih izbora za budućnost partije i pozvao članove stranke da deluju tako da ljudi osete "pozitivne promene u svom životu".\n"Članovi stranke nemaju moralno pravo da ne izvrše zadatke, da ih izbegavaju, da se kriju iza praznih obećanja, populizma, da kriju neuspeh i svoju nekompetenciju", rekao je Putin.\nPrisustvo Putina na kongresu je da utiče na jačanje partije čija podrška je sada 32,6 odsto, daleko od 54 odsto dobijeno na izborima 2016, prema poslednjim anketama.\nRuski predsednik, s podrškom građana od 70 odsto, želi da vrati disciplinu u redove stranke od koje su se brojni članovi distancirali, i prijavili se kao nezavisni kandidati na lokalnim izborima u septembru da bi izbegli nepopularnost Jedinstvene Rusije.\nTeškoće Jedinstvene Rusije otkrivaju njen još jedan veliki problem: nejakost političkog sistema dalje od njegove vrhunske ličnosti, Vladimira Putina.\nU očima stručnjaka Jedinstvena Rusija danas je aneks Kremlja, ne donosi ni ideje ni strategiju i nepotrebna je između dva izborna perioda. Analitičarka Tatjana Stanovaja smatra da Kremlj shvata da je potrebno spasti partiju ali da potcenjuje ozbiljnost situacije pošto se 2020. očekuje niz regionalnih izbora.\nStanovaja je rekla da nikakva velika reforma Jedinstvene Rusije ne može da se obavi dok se ne budu znale namere Putina za posle 2024. godine kada mu ističe predsednički mandat.\njedinstvena rusija /


Ostale vesti, 24.02.2013, 22:15 PM\nDžonatan Mejer, istraživač sa Stanforda, razvio je zakrpu za Firefox koja će blokirati kolačiće (cookies) drugih sajtova u browser-u korisnika, dakle onih sajtova koje korisnik nije posetio. Zakrpa će biti deo verzije 22 Firefox-a što znači da ćemo na nju izvesno vreme sačekati s obzirom da je prošle nedelje tek objavljen Firefox 19.\nSa ovom zakrpom, Firefox će dozvoljavati kolačiće sa sajtova koje korisnik često posećuje, ali će blokirati postavljanje istih sa drugih sajtova koje korisnik nije posetio.\nOglašivači često postavljaju kolačiće sa drugih sajtova i pomoću njih prikupljaju podatke korisnika sa više sajtova. Ovi se cookies-i koriste zbog unapređenja ciljanog oglašavanja kako bi se kompanija koja želi da se reklamira uputila gde da potroši novac namenjen reklamnoj kampanji.\nBlokiranje third-party kolačića nije novina kada je reč o browser-ima. To već radi Apple-ov Safari, pa je Mejer za svoju zakrpu za Firefox rekao da je ona „nešto relaksiranija verzija politike Safari-ja“. Chrome dzvoljava sve kolačiće, dok Internet Explorer blokira samo neke od kolačića koji dolaze sa drugih sajtova.\nTeško je pronaći ravnotežu između privatnosti korisnika i zarade oglašivača. Uprkos pokušajima da se reguliše ova oblast, u praksi nije došlo do značajnih pomaka. Primera radi, u maju 2012. godine Velika Britanija je donela zakon koji zahteva saglasnost korisnika za instalaciju kolačića, iako je kasnije pristanak korisnika redifinisan u „podrazumevani pristanak“ što znači da kada korisnik poseti web sajt prvi put, sajt mora da ga obavesti o kolačićima, i ako korisnik ne preduzme ništa povodom toga, podrazumeva se da se saglasio sa instalacijom kolačića prilikom sledećih poseta sajtu.\nKorisnici Firefox-a već sada mogu ručno onemogućiti kolačiće, ili sačekati da bude objavljen Firefox 22 kod koga će ova funkcionalnost biti automatski omogućena.


Anketa Ekologike pokazala: Beograđani bi više reciklirali, ali ne znaju kako i gde\nSistem upravljanja otpadom u Beogradu neophodno je unaprediti, saglasni su svi učenisci ankete koju je Ekologika sprovela među Beograđanima i Beograđankama.\nRezultati ankete pokazuju da gotovo polovina ispitanih, 46,7 odsto, na neki način učestvuje u procesu reciklaže, dok gotovo svi ostali žele da učestvuju, ali većina to ne radi jer ne zna kako ili ne zna gde može da odloži razvrstan otpad.\nKako bi stvorili predstavu o tome koliko su stanovnici Begorada informisani o procesu upravljanja otpadom u gradu u kom žive, koliko su njime zadovoljni, koliko poznaju principe cirkularne ekonomije i da li ih primenjuju prilikom odlaganja otpada iz svojih domaćinstvima, Ekologika.rs sprovela je anketu na 252 ispitanika.\nRezultati pokazuje da veliki deo Beograđana i Beograđanki smatra kako o procesu upravljanja otpadom u gradu nije dovoljno informisano, kao i da slabo poznaje principe cirkularne ekonomije. Na pitanje da svoje znanje znanje o procesu upravljanja otpadom oceni od 1 do 5 (1 – nimalo, 5 – dosta) 95 od od 252 učesnika, ili 37,7%, dalo je sebi najnižu ocenu. Svoje znanje je dvojkom ocenilo 28,2% odsto ispitanika, trojku je sebi dalo 22,6%, četvorku 8,3%, dok se svega 3,2% smatra da o tome zna dosta.\nKada je reč o poznavanju cirkularne ekonomije, najviše Beograđana i Beograđanki, njih 35,7% izjasnilo se da o tome ne zna ni malo, svoje znanje je dvojkom ocenilo 22,6%, srednjom ocenom 26,2%, četvorku je odabralo je 11,9%, dok je znanjem u potpunosti zadovoljno svega 3,6%.\nOdgovori anketiranih pokazuju da čak 73,8% ne zna gde završava reciklažni otpad koji ostavi u kontejneru za staklo, papir, aluminijum ili plastiku. Uprkos tome 46,4% Beograđana i Beograđanki reklo je da na neki način učestvuje u reciklaži otpada. Od 135 anketiranih koji ne recikliraju, 47,8% izjasnilo se da želi, ali ne zna gde, 22,4% da želi, ali ne zna kako, 16,4% bi da reciklira ali im je reciklažno ostrvo predaleko, dok 4,5% ne učestvuje u procesu zato što ne vidi korist.\nSamo jedna osoba navela je da ne reciklira jer to ne želi, dok su odgovori, koje su anketirani sami dopisivali, otkrivaju da više građana ne razdvaja otpad jer im je to previše komplikovano ili zato što smatra da sve to na kraju završi u istom kamionu i zatim na istoj gomili, na gradskoj deponiji, umesto u reciklažnim centrima. Svi koji ne recikliraju saglasni su da sistem upravljanja otpadom u Beogradu treba unaprediti.\nOd onih koji otpad iz svojih domaćinstava razvrstavaju, čak 89,2% smatra da Beograd ne nudi dovoljno lokacija na koje građani mogu da odnesu sortiran otpad, dok svi smatraju da je sistem upravljanja otpadom potrebno unaprediti.\nTim Ekologike iz rezutata ankete zaključuje da bi unapređenje znanja Beograđana i Beograđanki o sistemu upravljanja otpada doprinelo da se veći broj njih uključi u proces reciklaže i tako pomogne sebi, svom gradu i planeti. Ekologika će kroz svoje tekstove raditi na tome, dok na nadležnima ostaje posao unapređenja javnih politika iz ove oblasti i izgradnje nedostajaće infrastrukture.\nANKETA: Koliko znate o recikliranju u Beogradu? Beograd u trci za nagradu Zelena prestonica Evrope Ima li budućnost bez otpada Beograd izdvaja po 5.000 dinara za kupovinu bicikala


NovaEnergija.net » Norveška Norveška – NovaEnergija.net\nHome Tags Posts tagged with "Norveška"\nU skladu sa prethodno usvojenim rasporedom, najseverniji regioni i teritorija Svalbard na Arktiku prešli su na digitalni radio, saopštila je radijska grupa Digitalradio Norge (DRN).\n“Ovo je velika promena i moramo dati vremena slušaocima da se priviknu na digitalni radio”, rekao je direktor DRN Ole Jergen Torvmark.\nNorveška prva zemlja u svetu koja je isključila FM radio was last modified: December 14th, 2017 by Ivana Karanović\nOvo je prva zemlja na svetu koja će ukinuti FM radio\nNorveška će od sledeće nedelje biti prva država koja će ugasiti svoju FM radijsku mrežu i preći na digitalnu tehnologiju. Njen primer do 2020. godine slediće i Danska, Švajcarska i…\nNorveška, još jednm, pravi revoluciju u saobraćaju. Naime, ambiciozan plan ima za cilj ublažavanje gužvi lokalnim trajektima i to izgradnjom niza podvodnih tunela kojima bi putnici prešli “preko” vode. Podvodni…\nYellow Bird, producent Milenijum Trilogije, radi na novoj originalnoj seriji od 10 epizoda pod nazivom „Okupirani“ („Okkupert“) koja se dešava u Norveškoj. Serija je višestruko kontroverzna, budući da znamo šta…\nNorveška će biti prva zemlja na svetu koja će 2017. godine u potpunosti ugasiti FM radio signal. Norveško Ministarstvo kulture završilo je zakon koji će omogućiti da ova država pređe…


„Indipendent“: Tramp podseća na Jeljcina, to je za Ameriku veoma opasno - 12.05.2018, Sputnik Srbija\n„Indipendent“: Tramp podseća na Jeljcina, to je za Ameriku veoma opasno\nStručnjak za američko-ruske odnose Rut Dejermond smatra da svojim manirom upravljanja Donald Tramp podseća na bivšeg ruskog predsednika Borisa Jeljcina. Prema... 12.05.2018, Sputnik Srbija\nanalize i mišljenja, rusija, vesti, komentari i analitika, svet, boris jeljcin, donald tramp, ričard nikson\n© Sputnik / Dmitryi DonskoyPredsednik Rusije Boris Jeljcin govori u gradu Stepanakertu tokom rešavanja karabaškog sukoba\nStručnjak za američko-ruske odnose Rut Dejermond smatra da svojim manirom upravljanja Donald Tramp podseća na bivšeg ruskog predsednika Borisa Jeljcina. Prema njenim rečima, šef Bele kuće pokušava da iskoristi vojne operacije kako bi skrenuo pažnju sa sopstvenih problema i poboljšao svoj imidž.\nTrampovo ponašanje dovodi do slabljenja međunarodnog autoriteta SAD, tvrdi Dejermondova u članku objavljenom u „Indipendentu“.\nSuočen s brojnim skandalima i malom popularnošću, američki lider uvlači svoju zemlju u vojnu operaciju u kojoj mnogi vide njegov pokušaj da skrene pažnju onih koji ga kritikuju sa svojih sopstvenih problema.\nTrampovu pobedu na izborima mnogi pripisuju zakulisnim dejstvima uticajne države, osumnjičene da američkog predsednika koristi za ostvarivanje sopstvenih interesa, piše Rut Dejermond, stručnjak za rusko-američke odnose na Kraljevskom koledžu Londona.\nPrema njenim rečima, Ruse koji se sećaju devedesetih godina vladavina Donalda Trampa može da asocira na poznato iskustvo. Trampa često upoređuju s drugim liderima u američkoj istoriji, među kojima je Ričard Nikson.\nDejermondova, međutim, smatra da se iznenađujuća sličnost može pronaći ne u prošlosti SAD nego Rusije, odnosno u ličnosti Borisa Jeljcina.\n8 Maj 2018, 21:04\nKao i Tramp, Jeljcin je bio „duboko kontroverzna ličnost, politički ulični borac“, koji je preživljavao zahvaljujući sukobima suprotnih tabora i složenim poslovnim odnosima s ljudima unutar i izvan državnog aparata.\nRuski predsednik je važio za harizmatičnog i neuobičajenog političara koji je voleo političku dramu i teatralne nastupe u javnosti, o čemu svedoči, pre svega, njegov poznati nastup s tenka u avgustu 1991. godine, podseća autorka teksta.\nJeljcin je u početku u očima pristalica izgledao kao čovek sposoban da radikalno reformiše korumpirani i neefikasni politički i ekonomski sistem. Umesto toga, njegovu vladu kritikovali su za vođenje politike koja je omogućavala najbogatijima da se dodatno bogate na račun običnog naroda, napominje autorka.\nTo je, prema njenim rečima, dovelo do diskreditacije demokratskih procesa u samoj Rusiji, koja je izgubila poverenje partnera u inostranstvu. Mnoštvo sličnih optužbi stiže na adresu aktuelnog domaćina Bele kuće i slične prognoze mogu se čuti o političkoj budućnosti Amerike, navodi Dejermondova.\nOna, međutim, priznaje da prema istorijskim analogijama treba biti oprezan. Pre dolaska na vlast biznismen Tramp nije bio povezan s državnim aparatom. Jeljcin je, naprotiv, imao dugogodišnje političko iskustvo, ali je njegova sposobnost rukovođenja bila uništena alkoholizmom, navodi autorka.\nBoris Jeljcin, čovek koji je doveo Putina\n1 Februar 2016, 19:18\nIako je lako pronaći razlike, današnji Vašington i Moskva od pre 20 godina imaju mnogo zajedničkih crta, koje se ne smeju ignorisati. Reč je, pre svega, o uticaju dvojice predsednika na međunarodnu situaciju, naglašava autorka teksta.\nTramp je objavio neočekivanu odluku da napadne vojne objekte u Siriji nakon što je FBI izvršio pretres u kancelariji njegovog advokata Majkla Koena. To je navelo kritičare na misao da ova odluka nije izazvana toliko situacijom u bliskoistočnoj zemlji koliko željom šefa Bele kuće da skrene pažnju američke javnosti sa unutrašnjeg političkog skandala.\nŽelja da se iskoristi armija kako bi se poboljšao predsednički imidž, u pozadini unutrašnje političke krize, podseća na odluku Jeljcina da započne „mali pobednički rat“ u Čečeniji, mada se ispostavilo da ovaj sukob nije bio ni mali, ni pobednički, navodi Dejermondova.\nSporni izbori su, prema njenom mišljenju, još jedna oblast u kojoj se može pronaći sličnost Jeljcina i Trampa. Tokom teške kampanje 1996. godine, ruski predsednik je, očigledno, imao američku pomoć. To je kritičarima dalo osnova da govore o tome da su se SAD mešale u glasanje da bi na vlast u Rusiji postavile svoju marionetu.\nDanas je široko rasprostranjeno mišljenje da se ruska vlast umešala u američke izbore da bi garantovala pobedu podobnijeg kandidata. Ovakvo mišljenje je katastrofalno ne samo za Trampa nego i za položaj Amerike u svetu, smatra autorka.\nKako je Putin od političara prerastao u legendu\n29 Decembar 2017, 11:12\nRazlog za to je jedinstvena uloga koju SAD igraju u međunarodnoj politici. Nakon okončanja Hladnog rata, Amerika je postala „najmoćnija na političkom, ekonomskom i vojnom planu u svetu“, navodi Dejermondova.\nPrema njenom mišljenju, autoritet SAD zavisi od dva faktora: od ugleda američkog rukovodstva u međunarodnim poslovima i od sposobnosti predsednika da efikasno vlada u svojoj zemlji.\nKada su, kao danas, oba ova faktora pod sumnjom, američki uticaj se smanjuje. Usled toga se pojavljuje globalno nepoverenje i povećava se rizik od toga da se zemlje koje teže da dodatno podriju svetski status Amerike upuste u spoljnopolitičku avanturu, uverena je autorka teksta.\n„Pedesetih godina Sovjetski Savez je prošao kroz proces destaljinizacije da bi ispravio greške iz prošlosti. Vašington treba pod hitno da počne ’dejeljcinizaciju‘, pre nego što bude naneta šteta međunarodnoj poziciji SAD. Ipak, u ovom trenutku verovatnoća da će se to dogoditi zabrinjavajuće je mala“, zaključuje Rut Dejermond.


Mračno, bizarno, uznemirujuće… Repetitor predstavio neobičan spot za pesmu “Kroz vetar” | Headliner\nHome»Muzika»Homeland»Mračno, bizarno, uznemirujuće… Repetitor predstavio neobičan spot za pesmu “Kroz vetar”\nHeadliner.rs / 16/05/2021 /\t0\t/\t1.8k\nRepetitor/Photo: YouTube printscreen\nPosle singla “Kost i koža”, bend Repetitor oglasio se i drugim pod nazivom “Kroz vetar” sa albuma “Prazan prostor među nama koji može i da ne postoji”.\nPomenuti album objavljen je 20. novembra 2020. za Moonlee Records, a bend je upravo predstavio jedan sasvim neobičan i zanimljiv spot u režiji Nikole Stojanovića uz asistenciju direktora fotografije Mladena Teofilovića i scenaristkinje Nađe Petrović.\nRepetitor/Photo: Mladen Teofilović\nSpot za numeru “Kroz vetar” sniman je na Biološkom fakultetu Univerziteta u Beogradu (bez čije podrške, kako kaže bend, ne bi bio moguć) i donosi zanimljivu scenografiju, kolorit i kadrove.\n– Izašli su nam u susret za svaku molbu i dali nam da snimamo u učionicama sa primercima životinja u formalinu i raznim kosturima, pa i ljudskim tako da se spot odlikuje vrlo zanimljivom scenografijom, koloritom i kadrovima – izjavila je Ana-Marija Cupin, basistkinja grupe, koja je otpevala i napisala reči za ovu pesmu.\nTags:Biološki fakultetKroz vetarnovi spotPrazan prostor među nama koji može i da ne postojiRepetitor\nMartin Gariks, Bono i Edž zvanično predstavili spot himne za Evropsko prvenstvo u fudbalu...\nJadikovka Elen Dedženeris uživo: Emisiju su mi ubili orkestrirani napadi medija koji mrze žene ...\nČuvajte se momci, one stižu na Exit… Mlade rokerke iz Rok kampa za devojčice od 4. do 7. jula na OPENS Future Shock bini


71 godina od oslobođenja Novog Sada od fašizma | Autonomija\n71 godina od oslobođenja Novog Sada od fašizma\nNa ovaj dan 1944. godine okončana je okupacija nakon Drugog svetskog rata\nPolaganjem venaca na spomen obeležja, svečanom akademijom SUBNOR-a i dodelom Oktobarske nagrade, danas se obeležava Dan oslobođenja Novog Sada od fašizma.\nNa ovaj dan 1944. godine okončana je okupacija nakon Drugog svetskog rata tako što su jedinice Narodnooslobodilačke vojske i partizanskih odreda ušle u grad i ugrozile okupatore, a grad je proglašen Gradom herojem.\nSvečanom akademijom SUBNOR učesnici se svake godine podsećaju na tekovine antifašističke borbe i oslobođenja Novog Sada nakon četiri godine razaranja, bombardovanja i velikog zločina počinjenog tokom Novosadske racije.\nOvim povodom na svečanoj sednici Skupštine grada Novog Sada dodeljena je i Oktobarska nagrada, koju su ove godine dobili Kolo srpskih sestara eparhije Bačke, JKP „Gradsko zelenilo“ i kulturni radnik Ismet Atić.\nOktobarska nagrada dodeljuje se povodom 23. oktobra na dana oslobodjenja Novog Sada u Drugom svetskom ratu.\nTakođe, gradski čelnici su dodelili i Novembarsku povelju, koja je pripala maturantu Gimnazije „Jovan Jovanović Zmaj“ Stefanu Velji, direktoru Gradske biblioteke Draganu Kojiću i humanisti Goranu Crnojeviću.\nNovembarska povelja povodom obeležavanja 9. novembra 1918. godine, dana kada je srpska vojska oslobodila Novi Sad, i 25. novembra iste godine, kada je Velika Narodna Skupština Srba, Bunjevaca i drugih Slovena Banata, Baccke i Baranje, donela Odluku o prisajedinjenju Vojvodine Kraljevini Srbiji.\nOktobarska nagrada i Novembarska povelja najviša su priznanja koja dodeljuje grad Novi Sad za dostignuća u različitim oblastima.\nLSV: Novi Sad pokazao da neće dopustiti fašistima da dignu glavu\nGradski odbor Lige socijaldemokrata Vojvodine (LSV) u Novom Sadu čestitao je danas svim Novosađanima 71. godišnjicu oslobođenja grada od fašizma u Drugom svetskom ratu.\n„Nikada nećemo zaboraviti sve antifašiste koji su u borbi za oslobođenje dali svoje živote i koji su zaslužni za to što danas živimo u slobodi“, navodi se u saopštenju novosadskih ligaša.\nU njemu se dodaje i da je Novi Sad u nekoliko navrata, a najdirektnije 7. oktobra 2007. godine, pokazao da ceni te žrtve i da neće dopustiti fašistima da dignu glavu.\n„Novi Sad je bio i biće dovoljno jak da spreči da ikada više na njegovim ulicama ponovo bude fašista“, piše u saopštenju novosadske LSV.


Grejanje na struju - Šta je najjeftinije - Električar Beograd\nNovember 6, 2017 March 29, 2018 Električar Beograd Načini da uštedite 1\nGrejanje na struju – Šta je najjeftinije\nU pripremi za zimsku sezonu, često se susrećemo sa problemom odabira adekvatnog sredstva za grejanje prostora. Bitno je da Vam bude toplo, a ujedno i po mogućstvu jeftino. 80% naših sugrađana koji imaju centralno grejanje, zadovoljni su kvalitetom i toplotom, dok 20% nezadovoljno cenama centralnog grejanja. Centralno grejanje u zadnjih deset godina non stop skače uvis, dok je sa strujom malo drugačije. Doduše, niko ne garantuje dokle će struja ostati jeftina.\nVećina naših kolega se slaže da je centralno grejanje trenutno najskuplji vid grejanja za koje morate godišnje izdvojiti veliku svotu novca, u zavisnosti od kvadrature Vašeg stana. Ispod centralnog grejanja, dalje ređamo po skupoći:\ngrejanje na drva,\ngrejanje na ugalj,\nGrejanje na gas smo stavili na mestu broj tri, zbog njegove velike cene gasa a lošijeg kvaliteta, u trci je sa prvim, odnosno drugim mestom. Veliki deo Srbije do danas nema uvedeno centralno grejanje u sve stambene i poslovne jedinice, tako da je većina građana koja živi u zgradama primorana da se greje na struju.\nGrejanje na struju do sada spada u najjeftiniju opciju grejanja stanova preko zime. Naravno, postoje jeftinije i skuplje varijacije grejanja na struju, ali definitivno najjeftinija opcija je svakako TA peć. Polovne TA peći se danas mogu naći relativno lako, trojka košta između 100 – 130 evra, sa opcijom transporta i montaže, cena se kreće oko 170 evra. Ukoliko ste ograničeni sa budžetom, TA peć je najefikasnije rešenje za zimu.\nMeđutim, ukoliko želite da planirate na duge staze i imate malo veći početni budžet, da maksimalno uštedite električnu energiju uz povratak uloženog u periodu od 2 – 5 godina, trebalo bi da razmislite i o mogućnosti uvođenja elektro kotla i montaži radijatora kroz ceo stan. Montaža elektro kotla, zajedno sa propratnim radijatorima za svaku sobu, bušenje, provlačenje cevi je skuplja investicija u samom startu i može da košta, u zavisnosti od kvaliteta kotla, od 1200 evra pa na gore, stim da je u cenu uključeno sve, materijal i ruke. Sa električnim kotlom biste bili u mogućnosti da uštedite od 100 evra pa na više u proseku za jednu grejnu sezonu, čime biste uloženo uspeli da vratite kroz manje račune za električnu energiju kroz 2 – 5 godina.\nModeran način grejanja uz norveške i nemačke radijatore | Električar BGD\n[…] norveškim i nemačkim radijatorima. Ako ste postali vlasnik novog objekta i upravo razmišljate o načinima njegovog grejanja, mi ćemo vam ukazati na neke karakteristike i prednosti inovativnih rešenja poput norveških i […]


RTS :: Prijem povodom Dana branilaca otadžbine\nPolitika Prijem povodom Dana branilaca otadžbine\nutorak, 25. feb 2020, 18:33 -> 20:03\nPrijem povodom Dana branilaca otadžbine\nNa prijemu povodom ruskog praznika Dana branilaca otadžbine, kojem je prisustvovao i predsednik Srbije Aleksandar Vučić, Bocan-Harčenko je ukazao na to da su Srbija i Rusija uvek bile zajedno u najtežim trenucima istorije i to na pravoj strani.\nPrijemu, koji je zvanično počeo intoniranjem himni Rusije i Srbije, prisustvovali su i drugi predstavnici državnog rukovodstva, predsednica Skupštine Maja Gojković, potpredsednik Skupštine Veroljub Arsić, ministri Aleksandar Vulin, Zoran Đorđević, kao i predstavnici verskih zajednica, diplomatskog kora, Vojske Srbije i vojnog diplomatskog kora.\nRusija nikada nije i neće imati za cilj da napravi podele u regionu Zapadnog Balkana, niti bilo gde drugo, izjavio je ruski ambasador u Beogradu Aleksandar Bocan -Harčenko i poručio da se Rusija zalaže za koncept nedeljive bezbednosti.\nGovoreći o saradnji dve zemlje, ambasador je kazao da je razvoj vojno - tehničke saradnje Rusije i Srbije, koja se razvija pod neposrednim okriljem i kontrolom dva predsednika, Vladimira Putina i Vučića, usmerena kako bi Srbija postala nezavisna za donošenje odluka.\n"Usmerena je i na to da bi Srbija imala čvrst suverenitet i mogućnost da rešava o svojoj budućnosti, nezavisno od bilo koga, i da živi u stabilnom regionu", kazao je Bocan-Harčenko.\nNavodeći da se ove godine praznik obeleževa u Beogradu nakon posete ruskog ministra odbrane Sergeja Šojgua, Bocan-Harčenko je kazao da su njegovi razgovori sa predsednikom Vučićem i ministrom odbrane Aleksandrom Vulinom dali još jedan podsticaj saradnji dve zemlje.\n"Sada se naša saradnja i prijateljstvo, kao i strateško partnerstvo, nalaze na najvišem usponu. Naši odnosi su prožeti neprekidnim dijalogom, sastancima između naših predsednika, a sada pripremamo i još jedan niz sastanaka. Za nas je velika čast to što će predsednik Vučić obeležiti 75 godina od pobede u Drugom svetskom ratu u Moskvi, zajedno sa ruskim predsednikom Putinom", kazao je Bocan-Harčenko.\nSimbol patriotizma i jedinstva vojske i naroda\nRuski ambasador je izrazio veliku zahvalnost u ime svoje zemlje svim zvanicama što su zajedno obeležili praznik koji je, kako kaže, iznad običnih praznika, odnosno nalazi se u nizu događaja koji je imao presudan značaj za državu, koji je simbol herojske ruske vojske i njene istorije.\nKako kaže, Dan branilaca otadžbine je i simbol patriotizma i jedinstva vojske i naroda.\n"Ovo je praznik i stvaraoca velike pobede, a najveća od njih zabeležena je u Drugom svetskom ratu", kazao je Bocan-Harčenko i izrazio veliku zahvalnost sovjetskim veteranima koji se, ističe, po pravu zovu generacija pobednika.\nNavodi i da sadašnja ruska armija brižljivo čuva tradiciju ruske vojske, da je spremna da odgovori na svaki izazov sadašnjosti, kao i da su spremni da pomognu svojim prijateljima.\nDan branilaca otadžbine, 23. februar, jedan je od najvećih ruskih praznika, a pod tim nazivom proslavljava od 1993. godine u znak sećanja na da prvog masovnog regrutovanja u Crvenu armiju u Peterburgu i Moskvi - 23. februar, 1918. godine, kao i na prvu borbenu akciju protiv okupacione armije Nemačke.\nDan branilaca otadžbine prvenstveno je bio vojni praznik, koji se vremenom transformisao u praznik svih muškaraca i predstavlja pandan 8. martu - Danu žena.\nU Rusiji je to neradni dan, a prema tradiciji muškarcima se upućuju čestitke i daruju pokloni.\n(sreda, 26. feb 2020, 08:03) - anonymous [neregistrovani]\nSrbija i Rusija kao primer poslovanja i prijateljstva izmedju dve drzave.\n(sreda, 26. feb 2020, 07:34) - miki [neregistrovani]\n(sreda, 26. feb 2020, 07:15) - Mišo N [neregistrovani]\nPrijateljstvo Rusije i Srbije će večno trajati.\n(utorak, 25. feb 2020, 21:29) - anonymous [neregistrovani]\nIstorija stoji iza nas i nase prijateljstvo koje ce vecno da traje\n(utorak, 25. feb 2020, 20:53) - anonymous [neregistrovani]\nZivele Srbiija i Rusija!\n(utorak, 25. feb 2020, 20:28) - Mladen [neregistrovani]\nSrbija i Rusija su uvek bile zajedno u najtežim trenucima istorije i to na pravoj strani.\n(utorak, 25. feb 2020, 20:18) - Stoja [neregistrovani]\nDan branilaca otadžbine je simbol ruske vojske i njene istorije.\n(utorak, 25. feb 2020, 19:31) - Marko [neregistrovani]\nSrbija se ponosi činjenicom da smo sa Rusima zajednički branili našu zemlju i čast od agresora.\n(utorak, 25. feb 2020, 19:23) - maja [neregistrovani]\nVeoma smo ponosni na tako dobre i prijateljske odnose sa Rusijom


Čišćenje Slovenske plaže povodom Dana Planete Zemlje - Vijesti | Radio Televizija Budva - Budva Crna Gora\nRadio Budva Live: Cher - All Or Nothing\nU opštini Budva, u srijedu 23. aprila, sa početkom u 10:00 časova, Javno preduzeće je u saradnji sa NVO „Green Net – Zelena mreža“ sprovelo akciju čišćenja i uređenja Slovenske plaže u dijelu ispod zgrade JRB-a (na potezu od Restorana "Jadran" do plaže "Blue Magic").\nDjeca iz vrtića “Ljubica Jovanović Maše” i članovi Eko sekcije Osnovne škole “Stefan Mitrov Ljubiša” dijelili su turistima i građanima sjeme manjih godišnjih biljaka, a organizovan je i skeč u izvedbi najmlađih učesnika akcije, kao i likovne radionice na temu očuvanje Planete Zemlje, obale i mora.\nU ovoj akciji učestvovali su volonteri nevladine organizacije "Green Net", radnici Javnog komunalnog preduzeća Budva, članovi ekološke sekcije JUOŠ "Stefan Mitrov Ljubiša", djeca vrtića "Ljubica Jovanović Maše", predstavnici JP "Grad Teatar Budva", predstavnici Javnog preduzeća za upravljanje morskim dobrom, kao i turisti i građani Budve.\nIz JP Morsko dobro ističu da su izuzetno zadovoljni ovogodišnjim odzivom građana, naročito djece, na akciju upriličenu u Budvi, ali i one koje su prethodnih dana realizovali u Tivtu i Kotoru.\nJavno preduzeće za upravljanje morskim dobrom već tradicionalno obilježava Dan Planete Zemlje, a ove godine su putem Javnog poziva dogovorili partnerske akcije sa nevladinim organizacijama iz Ulcinja, Bara, Budve, Kotora i Tivta.


Vreme 1457 - Kljucne poruke iz Pariza -->\nKljučne poruke iz Pariza\nEmanuel Makron i Angela Merkel pokrenuli su trodnevni mirovni forum u Parizu u želji da podstaknu multilateralizam, koristeći kao primer iskustvo pomirenja Nemačke i Francuske\nPredsednik Francuske Emanuel Makron izjavio je, otvarajući Pariski forum o miru, da stabilnost sveta ugrožavaju nacionalizam, rasizam, antisemitizam i ekstremizam, kao i izazovi povezani s ekonomijom, zaštitom životne sredine i migracijama.\nMakron je ocenio da skup, kojem u sklopu obeležavanja stogodišnjice okončanja Prvog svetskog rata prisustvuju lideri 84 države, predstavlja istorijski trenutak, navodi Asošijeted pres.\n"Za budućnost je važno kako će ova (današnja) slika biti tumačena – kao simbol trajnog mira među državama ili kao slika poslednjeg trenutka jedinstva pre nego što svet potone u novi haos. To samo od nas zavisi," rekao je Makron u pozdravnom govoru. Cilj Pariskog foruma o miru je promovisanje konkretnih akcija ka miru i treba da se održava svake godine, dodao je francuski predsednik.\n"Hajde da gradimo nadu umesto da se jedni prema drugima odnosimo sa strahom," poručio je na ceremoniji obeležavanja stogodišnjice primirja u Prvom svetskom ratu u Parizu francuski predsednik Emanuel Makron. On je u govoru pred svetskim liderima zatražio da odbace nacionalizam i da se ujedine u zajedničkoj borbi za mir.\n"Pobednici i pobeđeni su dugo bili u istoj žalosti i lekcija ne može biti jedan narod protiv drugih – što obavezuje sadašnje generacije da misle o budućnosti i suštinskim stvarima. Krhkost mira i opasnost nacionalizma ukazuju da tragovi rata nikada nisu nestali. Stari demoni se ponovo dižu. Moramo pred našim narodima ponovo da potvrdimo svoju istinsku i ogromnu odgovornost," poručio je Makron.\nPosle Makrona obratila se nemačka kancelarka Angela Merkel i uputila molbu za saradnju i mir u svetu, takođe ocenivši da je evropski mirovni projekat posle 1945. godine ugrožen rastućim nacionalizmom i populizmom. "Ne možemo prosto stajati sa strane i gledati dok novi sukobi nastavljaju da izbijaju širom sveta," istakla je Merkelova. Ona je kritikovala "nacionalnu prepotentnost i vojnu aroganciju" koje su dovele do "besmislenog krvoprolića" u dva svetska rata. Upozorila je da se mir ne može uzimati zdravo za gotovo i da "nedostatak komunikacije i nespremnost na kompromis" mogu da imaju smrtonosne posledice. "Vidimo da se dovodi u pitanje međunarodna saradnja, mirna ravnoteža međusobnih interesa, čak i evropski mirovni projekat," kazala je Angela Merkel.\nGeneralni sekretar UN Antonio Gutereš upozorio je na tom skupu na opasnost "geopolitičkog vrtloga", nalik dešavanjima koja su dovela do izbijanja dva svetska rata, prenosi Frans pres. "Mnogi elementi današnjice kao da su pozajmljeni s početka 20. veka i iz tridesetih godina, što predstavlja pretnju nekog nevidljivog vrtloga," rekao je Gutereš.\nEmanuel Makron i Angela Merkel pokrenuli su trodnevni mirovni forum u Parizu u želji da podstaknu multilateralizam, koristeći kao primer iskustvo pomirenja Nemačke i Francuske.\nCentralna svečanost kojom je svet obeležio 100 godina od kraja Prvog svetskog rata održana je ispred Trijumfalne kapije u Parizu, u prisustvu više od 80 šefova država i vlada zemalja učesnica rata, ali i visokih predstavnika UN i evropskih institucija.


Poruke podrške za školu fudbala "28.jun" • RTK\nPoruke podrške za školu fudbala "28.jun"\nBojan Tomić, RTK2\nZbog epidemije koronavirusa i vandrednog stanja osim obustave rada u školama, vrtićima, bioskopima, pozorištima, zastoj je i u sportu. Prekinuta su mnoga prvenstva u različitim ekipnim sportovima širom planete, otkazani su i mnogi sportski događaji, evropska prvenstva, olimijske igre. Zbog svega toga prekinuti su svi treninzi ekipnih sportova.\nGlobalni problem koji je pogodio sve sportiste sveta nije zaobišo ni najmlađe fudbalere škole fudbala “28.jun” iz Gračanice koja broji oko 120 članova. Njihov trener Strahinja Aritonović ističe da pauza u treniranju može da se odrazi na pad forme najmlađih fudbalera.\n“Utiče na sve sportiste na svetu ova pauza,svi se trude neke treninge kod kuće da odrade ali kolektivni trening je svakako bolji nego individualni. Mi smo našim dečacima dali da odrade kući to je set treninga, plus imaju neke zadatke koje im zadaju u školama i tako da održavaju neku svoju formu ali dok se vrate na teren osetiće se blagi pad u formama svih sportista.\nPutem video linkova proslavljeni fudbaleri iz čitave Evrope poslali su poruke podrške mladim fudbalerima iz Gračanice, što ih je podstaklo da ispoštuju pravila i ostanu kod kuće.\n“Kada vide da ti veliki sportisti, te velike zvezde rade u svojim kućama i kad ih oni mole da ostanu kod svojih kuća i da treniraju. Podrška znači i nama trenerima što su izašli u susret da daju jednu takvu podršku našoj deci", zaključuje Strahinja Aritonović.\n“Veliki pozdrav za školu fudbala “28.jun” iz Gračanice. Želim da vam poželim uspešnu sezonu i puno dobrog rada. Mislim da je to najbolje da dobro radite i samo tako možete da imate uspešnu sezonu. Pozdrav”, istakao je Dušan Tadić član Ajaxa.\n“Ćao svima i veliki pozdrav za školu fudbala “28.jun” iz Gračanice. Želim vam pre svega dobrog zdravlja u ovom teškom trenutku. Pratite pre svega ono što vam pričaju stariji, roditelji i treneri i kada sve ovo prođe idete u nove pobede. Puno sreće”, poručuje Nenad Tomović,fudbaler Spala.\n“Pozdrav za sve članove škole fudbala “28.jun” iz Gračanice. Poručujem vam da u vreme pandemije ostanete kod kuće i tu trenirate a kad sve ovo prođe i kada pobedimo u ovoj borbi da nastavite vredno da trenirate i da jednog dana postanete šampioni”, kaže Dušan Jovančić iz Crvene zvezde.\n“Pre svega želeo bi da pozdravim sve članove škole fudbala “28.jun” iz Gračanice i da vam poručim da u ovim trenucima ostanete kod kuće i da trenirate i da kada sve ovo prođe da nastavite da slušate vaše trenere i da vredno trenirate kako bi jednog dana postali veliki šampioni. Veliki pozdrav”, ističe slavoljub Srnić fudbaler Las Palmasa.\nPre epidemije koronavirusa mladi fudbaleri iz Gračanice igrali su “Mini-maxi” ligu i nastupali na brojnim turnirima. Sada slušaju savet svojih trenera i proslavljenih fudbalera i treniraju kod kuće.\nMCC ponovo aktivirala svoj program na Kosovu\n"Dijalog sa Srbijom će biti najveći izazov Hotijeve vlade"\nKurti: Gubimo državljanstvo ukidanjem reciprociteta\n"Sve je manje i manje onih koji obilaze prištinsko groblje"\nKurti: Vlada koja služi Srbiji radi i u subotu


Đurić: U srpskim sredinama na KiM nema registrovanih slučajeva obolelih od koronavirusa, sve naše institucije spremne - Kancelarija za Kosovo i Metohiju, Vlada Republike Srbije\nNaslovna » Aktuelno » Vesti »Đurić: U srpskim sredinama na KiM nema registrovanih slučajeva obolelih od koronavirusa, sve naše institucije spremne\nĐurić: U srpskim sredinama na KiM nema registrovanih slučajeva obolelih od koronavirusa, sve naše institucije spremne\n20. mart 2019. Izvor: Tanjug\nU sprskim sredinama na Kosovu i Metohiji za sada nema registrovanih slučajeva obolelih od virusa korona, izjavio je danas direktor Kancelarije za KiM Marko Đurić i naveo da su zdravstveni centri i institucije svakako spremni za prijem pacijenata.\nĐurić je rekao i da je obezbeđen lanac snabdevanja osnovnih životnih namirnica.\nDodao je, međutim, da je ono što ga brine utisak da se u Prištini niko ne bavi virusom korona, već da se bave ''igrom prestola'' i salonskim državnim udarima.\nU izjavi za Tanjug, Đurić je rekao su smeštajni kapaciteti u bolnicama spremni, te da se raspolaže sa značajnim brojem bolničkih postelјa koje su osposoblјene u izolacionim uslovima, da tretiraju pacijente obolele od korone, za koje se nadamo da će se u što manjoj meri pojavlјivati na KiM.\nBolnica u Kosovskoj Mitrovici raspolaže sa 430 ležajeva, a dodatno su osposoblјeni i kapaciteti u Studentskom centru, koji je spreman da primi 1.677 pacijenata, precizirao je Đurić.\nDodao je da KBC Gračanica raspolaže sa 53 ležaja, a da će dodatno, osposoblјavanjem sportske hale u Lapnjem selu biti još 250 ležajeva.\n"Kada je reč o Kosovoskom pomoravlјu, bolnica u Pasjanu ima 45 kreteva, a dodatno se oprema sportska hala, uz 67 sanitetskih vozila koji su stavlјeni na raspolaganje za borbu sa infekcijom, a veliki broj njih je rezervisan samo sa obolele od korone", rekao je Đurić.\nPacijenti će, kaže, biti primarno tretirani u našim institucijama na KiM, u skladu sa algoritmima koje je pripremilo Ministarstvo zdravlјa i Batut, a zatim će zavisno od težine slučajva, biće tretirani u sekundarnim i tercijarnim ustanovama, i ako treba transportovani i u kliničke centre u centralnoj Srbiji.\n"Za sada na KiM, u srpskim sredinama nemamo registrovane slučajeve obolelih od korone", istakao je Đurić.\nOn je zahvalio mladim volonterima koji su se javili u svim opštinama sa srpskom većinom i napravili mrežu za pomoć najstarijim sugrađanima, a zahvalio je i najstarijima na KiM što su disciplinovano i odgovorno pristipili preprukama države i vlade Srbije i ne izlaze iz domova.\nKako je rekao, u svim opštinama sa srpskom većinom otvoreni su brojevi telefona koji su na raspolaganju svima kojima je potrebna pomoć u dostavlјanju hrane i osnovnih životnih namirnica.\nTakođe, lokalne samouprave i lokalna komunalna preduzeća vrše dezinfikaciju propisanim sredstvima, a opštinski krizni štabovi u sredinama sa srpskom većinom uredno informišu republički štab i Kancelariju.\nĐurić je rekao da je utisak da su naši lјudi ozbilјno i odgovorno pristupili, budući da se nikada ne može biti dovolјno spreman za nešto, kao što je ova tragedija koja pogađa ne samo celu Srbiju, već ceo kontinent.\n"Ono što me dodatno zabrinjava je što imam utisak da se u Prištini niko ne bavi virusom korona, već da se bave ''igrom prestola'' i salosnkim državnim udarima, pokušajima da se utvrdi ko će biti na čelu vlade, ko na čelu institucija, a ne pitanjem suzbijanja virusa", rekao je Đurić.\nKako je rekao, u uslovima kada je veliki broj Albanaca koji su došli iz svih krajeva sveta na KiM, od kojih su mnogi došli iz područja sa velikim stepenom rizika, time se u Prištini na političkom nivou, praktično, javno niko ne bavi.\n"A, da ne govorim kakve su njihove brojke što se tiče ležajeva, slobodnih respiratora i ukupnog medicinskog osoblјa", rekao je Đurić.\nDodao je da je za funkcionisanje zdravstvenih institucija na KiM, trebovano i delimičmo isporučeno, a deo će biti narednih dana.\nIstakao je da je organizovan lanac snabdevanja osnovnih životnih namirnica.\n"Možemo da garantujemo da niko na KiM neće biti gladan i biti ostavlјen bez osnovnih životnih namirnica", rekao je Đurić.\nDodao je da će namirnica, pre svega brašna, biti koliko treba, ali da se neće žuriti sa dovoženjem velikih količina.\nTo je pojasnio time što je, i bez želјe da deli lјude prema nacionalnosti, uočena cirkulacija lјudi iz sredina južno od Ibra prema sredinama severno, pošto znaju da su bolјe snabdevene, a na taj način dolazi i do rizika od širenja zaraze.\nDodao je da je danas razgovarao i sa vladikom Teodosijem, te da SPC nastavlјa da pruža pomoć najugroženijima, te da će se organizovati da i narodnoj kuhinji bude dostavlјena dodatna pomoć.\n"Državni organi Srbije neće štedeti ni truda ni energije, kao ni u prethodnih pet dana, radićemo danonoćno da obezbedimo normalan život na KiM, uredno snabdevanje, kavlitetno i najbolјe moguće lečenje onih koji obole. Borićemo se za život svakog čoveka na KiM", rekao je Đurić.\nOn je zahvalio lekarima u zdravstvenom sistemu Srbije na KiM koji su iz centralne Srbije ovih danas došli na KiM, javili se u zdravstvene ustanove da leče narod na KiM.\nU većem delu je, kaže, reč o damama, koje su pravi heroji kojima se s razlogom aplaudira poslednjih večeri.\nĐurić je rekao da ima jedan manji broj lekara koji odbijaju da izvrše radnu obavezu i da se odazovu pozivu države da dođu na radna mesta u zdravstvene insitucije na KiM, a koji žive u centralnoj Srbiji i to pod različitim izgovorima.\nTakvo ponašanje će, kaže, biti sankcionisano u skladu sa težinom situacije i propisima.\n"Ali, neka se niko ne nada i ne sanja da može da prima 150 odsto plate u ovim uslovima, i uvećane za 10 odsto, a da sedi toploj sobi u Nišu,Kragujevcu, Kralјevu, a da na KiM postoji rizik da zbog njihove neodgovornosti nema dovolјno lekara", rekao je Đurić. .


ODRŽAN 4. KONGRES SS PPDIV SRBIJE\nU skladu sa izbornim procesom SS PPDIV Srbije je održao 4. Kongres u Beogradu, hotel Mažestik, na kojem je prisustvovalo 79 delegata koji su većinom glasova izabrali nove organe sindikata. Na kongresu su izabrani novi predsednik SS PPDIV Srbije, članovi Statutarnog i Nadzornog odbora. ...\n24 January, 2021 / 0 Komentari\nEdukacija se nastavlja i u ovim teškim vremenima. Dvadestak mladih članova je prisustvovalo edukaciji sa željom da unesu novu energiju i podstaknu svoje kolege da se priključe sindikatu sa porukom NAVUCITE SE NA SINDIKAT!!!! ...\n18 October, 2020 / 0 Komentari\nSEMINAR SS PPDIV SRBIJE\nU hotelu Norcev, Iriški Venac održan je seminar u okviru projekta "Kroz saradnju u bolju budućnost" koji SS PPDIV Srbije ostvaruje zahvaljujući Olof Palme International Center iz Švedske. Na seminaru su bili prisutni predstavnici sindikalnih organizacija iz SS PPDIV Srbije koji su imali priliku da čuju...\n13 September, 2020 / 0 Komentari


Vesti online / Humanitarni most / Zajedničkim snagama za Aleksu\nMali borac: Aleksandar Gajić sa majkom\nPosle operacije u Beogradu, dečakovi roditelji su dobili preporuku da pomoć i dalje lečenje potraže u inostranstvu i 31. decembra kao hitan slučaj dete je primljeno u minhensku kliniku Švabing gde se nalazi na pregledima i lečenju. Prema predračunu troškova lečenja u ovoj zdravstvenoj ustanovi, treba uplatiti iznos od 391.000 evra. Kako je krenula akcija širokih razmera u Republici Srpskoj, ali i u inostranstvu, prikupljeno je 191.000 evra, pa trenutno nedostaje još oko 200.000 evra.\nTetka malog Aleksandra Mirjana Janković kaže da svakodnevno stižu informacije o novim uplatama pojedinaca i organizacija.\n- Aleksandar je primljen u kliniku Švabing kao hitan slučaj, jer je bio u veoma lošem stanju. Prilikom operacije u Beogradu njemu su lekari konstatovali redak oblik tumora na malom mozgu četvrtog stepena. Lečenje koje treba da zaustavi rast tumora hemoterapijom nastavljeno je u klinici Švabing uz ostale preglede i analize i nadamo se da će mali Aleksa da izdrži i dobije ovu bitku za zdravlje. Hvala u moje i ime cele naše porodice svim dobrim ljudima koji su do sada pomogli da novac pristiže na račun klinike i da se lečenje ne prekida. To će pomoći u ovoj teškoj borbi za zdravlje našeg Alekse uz nadu da će on ozdraviti i ponovo biti srećan - kaže Mirjana Janković.\nU akciju pomoći bolesnom detetu iz Zvornika uključili su se i Dijana Salik i njen brat Nebojša Todorović iz Minhena. Oni, takođe, pokušavaju obraćanjem na više strana da obezbede novac da bez prekida pristiže na račun klinike Švabing kako lečenje ne bi bilo prekinuto. Dijana Salik je uspela da preko lokalnog Radio Gonga proširi infromaciju o humanitarnoj akciji, a u međuvremenu je stiglo i više novčanih uplata pojedinaca i organizacija.\nNebojša Todorović iz dosadašnjeg iskustva i angažovanja u akciji da se pomogne malom Aleksandru Gajiću, ističe važnost uključivanja što većeg broja ljudi dobrog srca. Uz to, dodaje da treba izbegavati posete i dolaske u bolnicu da bi se videlo dete i neko od rodbine, jer na dečjem odeljenju je mnogo bolesne dece i posete sa strane su rizik za njihovo već narušeno zdravlje, pogotovo oslabljeni imunitet.\nMirjana Janković, Dijana Salik i Nebojša Todorović\nPreko Fejsbuka ona vodi akciju i već je na pejpal račun stiglo 14.168 evra. Pored toga, Fond solidarnosti za lečenje dece u inostranstvu Republike Srpske uplatio je 100.000 KM za lečenje Aleksandra Gajića i to je njegova prva akcija od osnivanja. Stigla je i uplata od 6.000 dolara iz Amerike, a stižu informacije iz Švajcarske da se i tamo vodi akcija. Sa detetom su majka Aleksandra, baka Milena i tetka Mirjana uz svesrdnu podršku Dijane Salik i Nebojše Todorovića, koji pomažu kod kontakta sa lekarima i medicinskim osobljem klinike Švabing. Ukupna atmosfera koja prati boravak i lečenje malog Aleksandra Gajića odiše spremnošću i željom svih da on bude izlečen i što pre ozdravi. Da bi se to dogodilo, potrebna je dalja podrška i finansijska pomoć kojom bi se obezbedila suma koja nedostaje za nastavak lečenja u Minhenu. Za kontakt sa svima koji žele i mogu da pomognu na raspolaganju je i telefon tetke Mirjane Janković 0159-01229400.\nHUMANITARNI MOST Kad najrođeniji izdaju, boli više nego ijedna bolest


RTV Puls | U SRPSKIM SREDINAMA NA KiM 19 NOVIH SLUČAJEVA KORONAVIRUSA\nU SRPSKIM SREDINAMA NA KiM 19 NOVIH SLUČAJEVA KORONAVIRUSA\nK.MITROVICA, 2.avgust - U srpskim sredinama na Kosovu od kovid-19 obolelo je još 19 pacijenata u poslednja 24 sata, pa je ukupan broj inficiranih od početka pandemijske krize porastao na 818 od čega je aktivno 535 slučajeva infekcije.\nIz Kriznog štaba u Severnoj Mitrovici saopšteno je da je testirano 60 pacijenata u poslednja 24 sata, da su na novi virus bili pozitivni pacijenti iz Severne Mitrovice (5), Leposavića (4), Zvečana (3), Zubinog Potoka, Štrpca, Gnjilana (2) i jedan pacijent iz Prilužja.\nU istom periodu u srpskim sredinama na Kosovu od kovid-19 oporavilo se šest pacijenata, pa je ukupan broj oporavljenih porastao na 256.\nOd početka pandemijske krize u martu u srpskim sredinama na Kosovu od posledica koronavirusa preminulo je do danas ukupno 28 osoba.\nTestirano na novi koronavirus u srpskim sredinama na Kosovu je 3.541 lice.\nU Kliničko bolničkom centru u Severnoj Mitrovici leči se 86 inficiranih, KC Srbije jedan, KBC „Dragiša Mišović“ i KBC u Kragujevcu po dva pacijenta i u KC u Nišu su hospitalizovana tri pacijenta sa Kosova.


Deset miliona eura za projekat 1000 plus – PRIVREDNI PORTAL\nPredstavnici Banke za razvoj Savjeta Evrope (CEB) i Ministarstvo održivog razvoja i turizma pregovaraju o novoj kreditnoj liniji od deset miliona eura za projekat Hiljadu plus stanova, saopštila je viceguvernerka te evropske institucije, Rosa Maria Sanchez-Yebra Alonso.\nCEB je, kako je dodala, multilateralna razvojna banka socijalnog mandata, osnovana 1956. sa osnovnim ciljem pružanja pomoći izbjeglicama nakon Drugog svjetskog rata. Danas ima 41 zemlju članicu u kojima finansira društveno-razvojne projekte i pruža pomoć u kriznim situacijama čime doprinosi poboljšanju životnih uslova najugroženijih kategorija stanovništva.\nDa li će u nastavku projekta 1000 plus kamate biti niže, istakla je ona, zavisi od sinergije privatnog i bankrskog sektora, ali i pregovora sa Ministarstvom održivog razvoja i turizma.\n“Banka za razvoj Savjeta Evrope daje fondove, a njima kasnije raspolaže Ministarstvo i raspoređuje po prioritetima”, objasnila je Alonso.\nIstakla je da je zadovoljna saradnjom sa Vladom i Ministarstvom turizma, te navela da su dvije faze projekta uspješno ostvarene upravo zahvaljujući efikasnoj organizaciji Ministarstva za održivi razvoj i turizam koje je osiguralo odličnu saradnju među svim učesnicima, kao i transparentnost tokom implementacije projekta.\nTags: 1000+ stanova, projekat 1000 plus\nhttp://www.privredniportal.me/portal/wp-content/uploads/2017/05/nekretnin-660x330.jpg 330 660 admin http://www.privredniportal.me/portal/wp-content/uploads/2017/01/logo.png admin2017-05-24 08:16:472017-05-24 08:24:04Deset miliona eura za projekat 1000 plus\nHiljadu plus: I građani prodavci stanova, u ponudi starogradnja, manje kamate…\nUtvrđene izmjene Zakona o javnim nabavkama Sprej koji sve pretvara u touchscreen (VIDEO)